qundao/data-zh-poetry huggingface dataset:
歲晏無聊收叔氏訊
作者：吳潛
朝代：宋

豢成凋郡力難任，雪上加霜兩鬢侵。
四五更頭猿鶴夢，數千里外鶺鴒心。
老來倍覺光陰促，休去方知意味深。
陶白邵詩消遣具，晚窗無事且微吟。
水調歌頭
作者：吳潛
朝代：宋

且盡一杯酒，莫問百年憂。胸中多少磊塊，老去已難酬。見說旄頭星落，半夜天矯隕墜，玉壘陣雲收。世運回如此，穩泛輞川舟。鷗鷺侶，猿鶴伴，為吾謀。主人歸也，正是重九月如鉤。便把三程為兩，更趲兩程為一，尚恐是悠悠。旁有漁翁道，肯負白蘋洲。
水調歌頭
作者：吳潛
朝代：宋

今歲月和桂，不肯作中秋。一年惟此佳節，底事白教休。我已侵尋七秩，況復輪囷萬感，合恨更分愁。先自無聊賴，雨意得能稠。天柱峰，知何處，老難遊。痴雲如妒，不知弦管可吹不。安得風姨掃蕩，推出團圓月姊，便遣桂香浮。世事十常九，不使展眉頭。
水調歌頭
作者：吳潛
朝代：宋

便作陽關別，煙雨暗孤汀。浮屠三宿桑下，猶自不忘情。何況情鍾我輩，聚散蔥蔥草草，真個是雲萍。上下四方客，後會渺難憑。願諸公，皆袞袞，喜通津。老夫從此歸隱，耕釣了餘生。若見江南蒼鴚，更遇江東黃耳，莫惜寄音聲。強閣兒女淚，有酒且頻傾。
水調歌頭
作者：吳潛
朝代：宋

倚舵秋江滸，明日片帆輕。從頭點檢身世，百事已圓成。及第曾攀龍首，仕宦曾居鴟閣，衣錦更光榮。若又不知止，天道恐虧盈。借稱呼，遮俗眼，便歸耕。但餘心願，朝暮香火告神明。一願君王萬壽，次願干戈永息，三願歲豐登。四願老安樂，疾病免相榮。
水調歌頭
作者：吳潛
朝代：宋

勳業竟何許，日日倚危樓。天風吹動襟袖，身世一輕鷗。山際雲收雲合，沙際舟來舟去，野意已先秋。很石痴頑甚，不省古今愁。郗兵強，韓艦整，說徐州。但憐吾衰久矣，此事恐悠悠。欲破諸公磊塊，且倩一杯澆酹，休要問更籌。星斗闌干角，手摘莫驚不。
水調歌頭
作者：吳潛
朝代：宋

天宇正高爽，更躡最高樓。長風為我驅駕，極目海山頭。不用牛山孟浩，不用齊山杜牧，人景自堪酬。舉酒酹空闊，汗漫與為遊。拈黃花，憐白首，恨難收。頹齡使汝能制，何待更封留。眼底朱甍畫棟，往往人非物是，蟋蟀自鳴秋。萬里一搔首，無處著蕭颼。
水調歌頭
作者：吳潛
朝代：宋

宛水才停棹，一舸又澄江。巖花籬蕊開遍，時節正重陽。喚起沙汀漁父，攬取一天秋色，無處不瀟湘。有酒時鯨吸，醉裡是吾鄉。濟時心，憂國志，問穹蒼。是非得失，成敗何用苦論量。年事飛烏奔兔，世事崩崖驚浪，此別意茫茫。但願身強健，努力報君王。
水調歌頭
作者：吳潛
朝代：宋

小隊旌旗出，畫鷁倚嵩竹。青秧白水無際，中有一犁耕。聽得田翁相語，今歲時年恰好，眨眼是秋成。老守何能解，持此報皇明。望家山，千里外，楚雲平。良田二頃，非村非郭枕柴局。況有簷林香透，更有楊堤陰合，魂夢每宵征。巴得西風起，吾亦文前程。
水調歌頭
作者：吳潛
朝代：宋

屯結海雲陣，奮擊藉雷公。忽然天宇軒豁，杲日正當空。照出榴花丹豔，映出梔花玉色，生意與人同。閉縱一翻手，造化不言功。想平疇，禾穟穟，黍芄芄。老農拍手相問，相勞笑聲中。辦取黃雞白酒，演了山歌村舞，等得慶年豐。此際蓴鱸客，倚楫待西風。
水調歌頭
作者：吳潛
朝代：宋

已是三堪樂，更是百無憂。山朋溪友呼酒，互勸復爭酬。釣水肥鮮鯿鱖，採樹甘鮮梨慄，䆉稏一齊收樹底飛輕蓋，溪上放輕舟。笑鴟夷，名已謝，利還謀。蝸蠅些小頭角，何事被渠鉤。春際鷺翻蝶舞，秋際猿啼鶴唳，物我共悠悠。倚棹明當發，歸夢落三洲。
水調歌頭
作者：吳潛
朝代：宋

才惜季方去，又更別元方。驚心天上雙鳳，接翅下高岡。萬里瞿塘煙浪，一片昭亭雲月，渺渺正相望。夜雨連風壑，此意獨淒涼。杜鵑聲，猶不住，攪離腸。黃雞白酒，吾意歸興動江鄉。人事紛紛難料，世事悠悠難說，何處問穹蒼。肯落兒曹淚，一笑付滄浪。
水調歌頭
作者：吳潛
朝代：宋

有客抱幽獨，高立萬人頭。東湖千頃煙雨，占斷幾春秋。自有茂林修竹，不用買花沽酒，此樂若為酬。秋到天空闊，浩氣與雲浮。嘆吾曹，緣五斗，尚遲留。練江亭下，長憶閒了釣魚舟。矧更飄搖身世，又更奔騰歲月，辛苦復何求。咫尺桃源隔，他日擬重遊。
水調歌頭
作者：吳潛
朝代：宋

榆塞脫憂責，蘭徑遂遊嬉。吾年逾六望七，休退已稱遲。日日登山臨水，夜夜早眠晏起，豈得不便宜。有酒數杯酒，無事一枰棋。休更□，世途惡，宦久羈。□深林密，去路人物兩忘機。昨日既盟鷗鷺，今日又盟猿鶴，終久以為期。蜀魄不知我，猶道不如歸。
水調歌頭
作者：吳潛
朝代：宋

每懷天下士，要與共艱危。誰知暗裡摸索，得此世間奇。卻笑當年坡老，過眼翻迷五色，遇合古難之。訪我鴛湖上，真足慰心期。醉談兵，愁論世，夜闌時。自憐磊塊，近來鬢底兩三絲。目送雲帆西去，腸斷風塵北起，老淚欲垂垂。騏驥思長坂，好鳥擇高枝。
水調歌頭
作者：吳潛
朝代：宋

皎月亦長有，今夜獨娟娟。浮雲萬里收盡，人在水晶奩。矯首銀河澄澈，搔首金風浩蕩，毛髮亦冷然。宇宙能空闊，磨蟻正迴旋。倩漁翁，撐舴艋，柳陰邊。垂綸下餌，須臾釣得兩三鮮。喚客烹魚釃酒，伴我高吟長嘯，爛醉即佳眠。何用驂鸞去，已是地行仙。
水調歌頭
作者：吳潛
朝代：宋

老圃無關鎖，放客意中行。頗欣天地開闊，煙釣與雲耕。荷長亭亭翠蓋，竹長森森翠葆，景緻鬧裝成。幾樹榴花發，映水色偏明。綺樓空，金屋靜，恨難平。鼓笙瀟笛，誰憐冷落暗塵局。回首百年人事，轉眼幾番今古，日邁月俱徵。且盡一杯酒，退步是前程。
水調歌頭
作者：吳潛
朝代：宋

老子百般足，無事可閒憂。幾年思返林壑，今日願方酬。潦倒戲衫舞袖，郎講門槌拍板，端的這回收。日月兩浮轂，身世一虛舟。想鷦鷯，與鴻鵠，不相謀。驚鱗萬里深逝，誰肯更吞鉤。醉則北窗高臥，醒則南園行樂，莫莫更悠悠。雲在山中谷，月在水中洲。
水調歌頭
作者：吳潛
朝代：宋

若說故園景，何止可消憂。買鄰誰欲來住，須把萬金酬。屋外泓澄是水，水外陰森是竹，風月盡兜收。柳徑荷漪畔，燈火系漁舟。且東皋，田二頃，稻粱謀。竹籬茅舍，窗戶不用玉為鉤。新擘黃雞肉嫩，新斫紫螯膏美，一醉自悠悠。巴得春來到，蘆筍長沙洲。
水調歌頭
作者：吳潛
朝代：宋

處處羊腸路，歸路是安便。從頭點檢身世，今日豈非天。未論分封邦國，未論分符鄉國，晚節且圓全。但覺君恩重，老淚忽潸然。謝東山，裴綠野，李平泉。從今許我，攀附諸老與齊肩。更得十年安樂，便了百年光景，不是謾歸田。謹勿傷離別，聊共醉觥船。
水調歌頭
作者：吳潛
朝代：宋

過了中秋後，今夜月方佳。看來前夜圓滿，才自闕些些。掃盡烏雲黑霧，放出青霄碧落，恰似我情懷。把酒自斟酌，脫落到形骸。問渠儂，分玉鏡，斷金釵。少年心事，不知容易鬢邊華。千古天同此月，千古人同此興，不是旋安排。安得高飛去，長以月為家。
水調歌頭
作者：吳潛
朝代：宋

重九先三日，領客上危樓。滿城風雨都住，天亦相邀頭。右手持杯滿泛，左手持螯大嚼，萸菊互相酬。徒倚闌干角，一笑與雲浮。望平疇，千萬頃，稻粱收。江澄海晏無事，贏得小遲留。但恨流光抹電，假似年華七十，只有六番秋。戲馬臺休問，破帽已颼颼。
水調歌頭
作者：吳潛
朝代：宋

鐵甕古形勢，相對立金焦。長江萬里東注，曉吹卷驚濤。天際孤雲來去，水際孤帆上下，天共水相邀。遠岫忽明晦，好景畫難描。混隋陳，分宋魏，戰孫曹。回頭千載陳跡，痴絕倚亭皋。惟有汀邊鷗鷺，不管人間興廢，一抹度青霄。安得身飛去，舉手謝塵囂。
水雲鄉和制機劉自昭韻三首·其一
作者：吳潛
朝代：宋

不禁歸夢五更長，出見寬閑若故鄉。
天外慘舒雲黑白，隴頭大小麥青黄。
水雖四澤無蘆葦，地不多山少柘桑。
却有一般堪愛賞，虬髯老檜鬰蒼蒼。
水雲鄉和制機劉自昭韻三首·其三
作者：吳潛
朝代：宋

水高只合汎歸舟，老大何須說壯猷。
樂事尚堪葵麥候，豐年已兆黍禾秋。
西曹久負平平考，東郡今稱上上州。
不待子規相勸督，衰翁何止四宜休。
水雲鄉和制機劉自昭韻三首·其二
作者：吳潛
朝代：宋

問君身世欲如何，付與漁翁欵乃歌。
未酩酊時須酩酊，得磨駝處且磨駝。
聲名草木知誰是，功業旂常在古多。
百尺危樓聊弔往，薰風首夏正清和。
江城子
作者：吳潛
朝代：宋

家園十畝屋頭邊。正春妍。釀花天。楊柳多情，拂拂帶輕煙。別館閒亭隨分有，時策杖，小盤旋。採山釣水美而鮮。飲中仙。醉中禪。閒處光陰，贏得日高眠。一品高官人道好，多少事，碎心田。
泛湖次韵
作者：吳潛
朝代：宋

塵裏光陰夢裏殘，西湖莫厭白時看。
落花飛絮將春去，斷雨零雲入暮寒。
白髮催人愁遠道，青山笑我戀微官。
浮生要足何緣足，枝上鷦鷯儘自安。
洞仙歌
作者：吳潛
朝代：宋

□□□□，□□□□瘦。□□□□□□酒。□□深，碎蕊殘萼都收，歸簟枕，誰道梔橐敢就。月邊偏愛惜，冰玉肌膚，應對垣娥共搔首。疑怪得中原，訛道天花，胡塵後、可堪懷舊。且海國、浮沈醉花心，喜近日烽煙，漸消亭候。
洞仙歌
作者：吳潛
朝代：宋

冠兒遍簇，那時人消瘦。玉斝瓊卮勸君酒。是清涼境界，露溼煙凝，香更重，非是沈檀合就。四窗花滿砌，爭似家山，橙蟹將肥重回首。花亦為君憐，草木禽魚，相思處、莫如鄉舊。更西風、溪蓴與香鱸，想別墅樵漁，費他偵候。
浣溪沙
作者：吳潛
朝代：宋

半餉西風暖換涼。巖花月魄襯雲裳。一杯旋擘翠橙香。舊醞不妨排日醉，新篘尚可去時嘗。無何鄉里是吾鄉。
浣溪沙
作者：吳潛
朝代：宋

宮額新塗一半黃。薔薇空自效顰忙。澹然風韻道家妝。可惜今宵無皓月，尚憐向曉有繁霜。何妨手拈一枝香。
浣溪沙
作者：吳潛
朝代：宋

慶賞元宵只願情。天公每事秤能平。管教簷溜便收聲。三市海巡那惜夜，九街社火亦爭名。權將歌酒作工程。
浣溪沙
作者：吳潛
朝代：宋

春岸春風荻已芽。推排春事到蘆花。只應推上鬢邊華。投老未歸真左計，久陰得霽且舒懷。紅紅白白有殘葩。
浣溪沙
作者：吳潛
朝代：宋

最好荼縻白間黃。消他蜂蝶採花忙。春殘紅粉厭梳妝。畢卓正思身夜甕，劉章底用令秋霜。今宵幃枕十分香。
浣溪沙
作者：吳潛
朝代：宋

正好江鄉筍蕨芽。他鄉卻看擔頭花。只將蝶夢付南華。萬事紛紜都入幻，一杯邂逅且忘懷。年年秋卉與春葩。
浣溪沙
作者：吳潛
朝代：宋

海棠已綻牡丹芽。猶有東君向上花。不須惆悵怨春華。裝綴園林新景物，推敲風月舊情懷。也饒浪蕊與浮葩。
浣溪沙
作者：吳潛
朝代：宋

雨過池堂水長芽。放開晴日正宣花。十洲三島撰繁華。水畔麗人唐客恨，山陰佳客晉人懷。可憐雲蕊與風葩。
浪淘沙
作者：吳潛
朝代：宋

家在敬亭東。老檜蒼楓。浮生何必寄萍蓬。得似滿庭芳一曲，美酒千鍾。萬事轉頭空。聚散匆匆。片帆穩掛曉來風。別後平安真資訊，付與飛鴻。
浪淘沙
作者：吳潛
朝代：宋

望月眼穿東。雲幕千重。有時推出賴他風。恰似玉環猶未竇，得恁玲瓏。誰在華山峰。一半天中。君逾五十我成翁。未必明年如此夜，笑口難逢。
浪淘沙
作者：吳潛
朝代：宋

長記去年時。雪滿征衣。佳人攜手畫樓西。今日關山千里外，此恨誰知。想見綠窗低。依舊空閨。惜春還是惜花飛。縱有遊蜂偷得去，爭似簾帷。
海棠春
作者：吳潛
朝代：宋

天涯芳草迷徵路。還又是、匆匆春去。烏兔裡光陰，鶯燕邊情緒。雲梢霧末，溪橋野渡，盡是春愁落處。把酒勸斜陽，小向花間駐。
海棠春
作者：吳潛
朝代：宋

嫩晴還更宜輕雨。最好處、欲開未吐。一點聘梅心，千古憑誰語。臉霞暈錦嬌人處。肯浪逐、紅圍翠舞。銀燭莫高燒，春夢無多許。
海棠春
作者：吳潛
朝代：宋

海棠亭午沾疏雨。便一餉、胭脂盡吐。老去惜花心，相對花無語。羽書萬里飛來處。報掃蕩、狐嗥兔舞。濯錦古江頭，飛景還如許。
海棠春
作者：吳潛
朝代：宋

蒼龍夭矯停今雨。正不待、雲吞霧吐。絕笑大夫松，今古閒言語。清光冷豔侵入處。漏月影、婆娑自舞。擬作歲寒人，此願天應許。
游白紵山
作者：吳潛
朝代：宋

信馬來游白紵山，僧窗容我片時閒。
人生自古少行樂，試爲春風一解顔。
滿庭芳
作者：吳潛
朝代：宋

春水溶溶，春山漠漠，淡煙淺罩輕籠。危樓闌檻，掠面小東風。又是飛花落絮，芳草暗、萬綠成叢。閒徙倚，百年人事，都在畫船中。故園，無恙否，一溪翠竹，兩徑蒼松。更有魚堪釣，有秫堪舂。底事塵驅物役，空回首、社燕秋鴻。功名已，蕭騷短鬢，分付與青銅。
滿庭芳
作者：吳潛
朝代：宋

漠漠春陰，疏疏春雨，鵓鳩喚起春眠。小園人靜，獨自倚鞦韆。又見飄紅墮雪，芳徑裡、都是花鈿。年年事，閒愁閒悶，掛在綠楊邊。尋思，都遍了，功名竹帛，富貴貂蟬。但身為利鎖，心被名牽。爭似依山傍水，數椽外、二頃良田。無縈絆，炊粳釀秫，長是好花天。
滿江紅
作者：吳潛
朝代：宋

乍雨還晴，正輕暖輕寒簾幕。時悵望、故人煙水，鷺翻鷗落。老去可堪離恨結，新來轉覺吟情薄。況等閒、客裡送年華，成揮霍。天一顧，西南角。人萬里，風埃闊。笑長卿歸蜀，錦衣徒著。不是等閒螳臂怒，也休剛道雞聲惡。但千年、往事誤平涼，今番莫。
滿江紅
作者：吳潛
朝代：宋

借問如何，春能好、客懷偏惡。消遣底、閒言閒語，近都慵作。歲月從今休點檢，江湖自古多流落。倚危亭、目斷野雲邊，孤舟泊。人事改，人情薄。退後步，爭先著。且開尊洗盞，為君斟酌。拂拭鳳凰池上景，淒涼猿鶴山中約。更東陽、憔悴到腰圍，渾如削。
滿江紅
作者：吳潛
朝代：宋

十二年前，曾上到、繡春臺頂。雙腳健、不煩筇杖，透巖穿嶺。老去漸消狂氣習，重來依舊佳風景。想牧之、千載尚神遊，空山冷。山之下，江流水。江之外，淮山暝。望中原何處，虎狼猶梗。句蠡規模非淺近，石苻事業真俄頃。問古今、宇宙竟如何，無人省。
滿江紅
作者：吳潛
朝代：宋

午枕神遊，曉雞唱、城關偷度。俄頃裡、筍輿伊軋，征夫前路。路入江南天地闊，黃雲翠浪千千畝。有皤翁、三五喜相迎，鄰田父。旋策杖，尋幽圃。旋挈榼，陳高俎。疑此身歸去，朱陵丹府。布穀數聲驚夢斷，紗窗小陣梅黃雨。把人間、萬事一般看，投芳醑。
滿江紅
作者：吳潛
朝代：宋

喚出山來，把鷗鷺、盟言輕食。依舊是、江濤如許，雨帆煙笛。歌罷莫愁檀板緩，杯傾白墮瓊酥滴。但驚心、十六載重來，徵埃客。秋風鬢，應非昔。夜雨約，聊相覓。嘆主恩未報，無多來日。故國千年龍虎勢，神州萬里鼪鼯跡。笑謝兒、出手便呼盧，摴蒱擲。
滿江紅
作者：吳潛
朝代：宋

安晚堂前，梅開盡、都無留萼。依舊是、鐵心老子，故情堪託。長恐壽陽脂粉汙，肯教摩詰丹青摸。縱沈香、為榭彩為園，難安著。高節聳，清名邈。翻李俗，粗桃惡。但山礬行輩，可來參錯。六出不妨添羽翼，百花豈願當頭角。盡暗香、疏影了平生，何其樂。
滿江紅
作者：吳潛
朝代：宋

客子愁來，閒信馬、到涵空閣。誰為我、斂雲收霧，青天為幕。八萬頃湖如鏡靜，波神護斷東南角。望孤帆、杳杳度微茫，山邀卻。三塞外，紛狐貉。三徑裡，悲猿鶴。笑鴟夷老子，佔他頭著。正使百年能幾許，看來萬事難描摸。問吳王、池館復何如，霜楓落。
滿江紅
作者：吳潛
朝代：宋

嶽後湘靈，曾孕個、擎天人物。臨古峴、綸巾羽扇，笑驅胡羯。護塞十年高叔子，出師一表儕諸葛。有孤忠、分付與佳兒，真衣缽。劉家驥，馳空闊。薛家鳳，飛橫絕。比君家兄弟，可能豪傑。草木聲名如電掃，氈裘心膽聞風折。待安排、江漢一篇詩，歸來說。
滿江紅
作者：吳潛
朝代：宋

擬卜三椽，問何處、水回山曲。朝暮景、清風當戶，白雲藏屋。更得四時瓶貯酒，未輸一品腰圍玉。待千章、手種未成陰，周遮綠。且休殢，陶令菊。也休羨，子猷竹。算百年一夢，誰榮誰辱。喚客烹茶閒話了，呼童取枕佳眠足。但晨香、一炷願天公，時豐熟。
滿江紅
作者：吳潛
朝代：宋

日薄寒空，正澤國、一汀霜葉。過萬里、西風塞雁，數聲哀咽。耿耿有懷天可訊，悠悠此恨誰能說。倚闌干、老淚落關山，平蕪隔。提短劍，腰長鋏。昔壯志，今華髮。有江湖徵棹，水雲深闊。要斬鼪鼯埋九地，可憐烏兔馳雙轍。羨渠儂、健筆掃磨崖，文章別。
滿江紅
作者：吳潛
朝代：宋

柳帶榆錢，又還過、清明寒食。天一笑、滿園羅綺，滿城簫笛。花樹得晴紅欲染，遠山過雨青如滴。問江南、池館有誰來，江南客。烏衣巷，今猶昔。烏衣事，今難覓。但年年燕子，晚煙斜日。抖擻一春塵土債，悲涼萬古英雄跡。且芳尊、隨分趁芳時，休虛擲。
滿江紅
作者：吳潛
朝代：宋

歲歲登高，算難得、今年美景。盡斂卻、雨霾風障，霧沈雲暝。遠岫四呈青欲滴，長空一抹明於鏡。更天教、老子放眉頭，邊烽靜。數本菊，香能勁。數朵桂，香尤勝。向尊前一笑，幾多清興。安得便如彭澤去，不妨且作山翁酩。盡古今、成敗共興亡，都休省。
滿江紅
作者：吳潛
朝代：宋

歲歲重陽，何曾是、兩般時景。人自有、悲歡離合，晦明朝暝。日月湖邊來往艇，樓臺水底參差影。又何妨、時暫狎滄波，輕鷗並。閒頓放，朱門靜。新結裹，朱簾整。盡百年人事，移場換境。欲插黃花身已老，強傾綠醑心先醒。羨游魚、有釣不能收，鉤空餅。
滿江紅
作者：吳潛
朝代：宋

痴靄頑陰，風掃盡、安排今夕。便放出、一輪金鏡，皎然虛碧。照徹肺肝明似水，是中空洞無他物。倚亭皋、搔首問天公，天應識。人共景，都非昔。君共我，俱成客。且相逢一笑，笙歌簫笛。老去可憐杯酒減，醉來謾把闌干拍。便明朝、煙水掛征帆，還相憶。
滿江紅
作者：吳潛
朝代：宋

紅玉階前，問何事、翩然引去。湖海上、一汀鷗鷺，半帆煙雨。報國無門空自怨，濟時有策從誰吐。過垂虹亭下系扁舟，鱸堪煮。拚一醉，留君住。歌一曲，送君路。遍江南江北，欲歸何處。世事悠悠渾未了，年光冉冉今如許。試舉頭、一笑問青天，天無語。
滿江紅
作者：吳潛
朝代：宋

細閱浮生，為甚底、區區碌碌。算只是、信緣隨分，早尋歸宿。造物小兒忺簸弄，翻雲覆雨難擐觸。謾一堆、歲月鬢邊來，跳丸速。田二頃，非無粟。官四品，非無祿。更不知足後，待何時足。恰好園池原自有，近來新創三椽屋。且飢時、吃飯困時眠，平為福。
滿江紅
作者：吳潛
朝代：宋

舉世悠悠，何妨任、流行坎止。算是處、鮮魚羹飯，吃來都美。暇日扁舟清霅上，倦時一枕薰風裡。試回頭、堆案省文書，徒勞爾。南浦路，東溪水。離索恨，飄零意。況星星鬢影，近來如此。萬事盡由天倒斷，三才自有人撐抵。但多吟、康節醉中詩，頻相寄。
滿江紅
作者：吳潛
朝代：宋

芳景無多，又還是、亂紅飛墜。空悵望、昭亭深處，家山桃李。柳眼花心都脫換，蜂須蝶翅難沾綴。謾相攜、一笑競良辰，春醪美。金獸藝，香風細。金鳳拍，歌雲膩。盡秦簫燕管，但逢場爾。只恐思鄉情味惡，怎禁寒食清明裡。問此翁、不止四宜休，翁歸未。
滿江紅
作者：吳潛
朝代：宋

萬里西風，吹我上、滕王高閣。正檻外、楚山雲漲，楚江濤作。何處征帆木末去，有時野鳥沙邊落。近簾鉤、暮雨掩空來，今猶昨。秋漸緊，添離索。天正遠，傷飄泊。嘆十年心事，休休莫莫。歲月無多人易老，乾坤雖大愁難著。向黃昏、斷送客魂消，城頭角。
滿江紅
作者：吳潛
朝代：宋

試馬東風，且來問、南枝訊息。正小墅、幾株斜倚，數花輕拆。自有山中幽態度，誰知世上真顏色。嘆君家、五嶺我雙溪，俱成客。長塞管，孤城笛。天未曉，人猶寂。有幾多心事，露清月白。好把寒英都放了，莫教春訊能佔得。問竹籬、茅舍景如何，惟渠識。
漁家傲
作者：吳潛
朝代：宋

每日困慵當午晝。出來便解雙眉皺。一帶朦朧煙雨岫。山翁瘦。林泉縱好他園囿。一見此君如話舊。玉版老師呼喚候。萬立琅玕爭勸酒。躊躇久。清風收拾歸懷袖。
漁家傲
作者：吳潛
朝代：宋

遍閱芳園閒半晝。殘花尚有榴裙皺。倦鳥投林雲返岫。人影瘦。可憐身世為他囿。燕子飛來還憶舊。回頭又是梅黃候。且盡一杯昌歜酒。凝睇久。晚風細雨沾衫袖。
生查子
作者：吳潛
朝代：宋

坐臨芳沼邊，荷氣侵衣溼。唧唧暗蛩鳴，點點流螢入。人生歧路中，底用楊朱泣。一笑倚闌干，頹玉當風立。
生查子
作者：吳潛
朝代：宋

夜夜雲氣浮，帶得香菸溼。萬籟本無情，一一秋聲入。須臾離合間，應笑兒曹泣。新雨漲鄞江，明日桅檣立。
生查子
作者：吳潛
朝代：宋

誰家白麵郎，畫舫朱簾掛。十二列金釵，一局文楸罷。歌舞不知休，醉倒荷花下。歸棹踏煙波，燈火蕪城夜。
疏影
作者：吳潛
朝代：宋

佳人步玉。待月來弄影，天掛參宿。冷透屏幃，清入肌膚，風敲又聽簷竹。前村不管深雪閉，猶自繞、枝南枝北。算平生、此段幽奇，佔壓百花曾獨。閒想羅浮舊恨，有人正醉裡，姝翠蛾綠。夢斷魂驚，幾許清涼，卻是千林梅屋。雞聲野渡溪橋滑，又角引、戌樓悲曲。怎得知、清足亭邊，自在杖藜巾幅。
疏影
作者：吳潛
朝代：宋

千門委玉。是個人富貴，才隔今宿。冒棟摧簷，都未商量，呼童且伴庭竹。千蹊萬徑行蹤滅，渺不認、溪南溪北。問白鷗，此際誰來，短艇釣魚翁獨。偏愛山茶雪裡，放紅豔數朵，衣素裳綠。獸炭金爐，羔酒金鍾，正好笙歌華屋。敲冰煮茗風流襯，念不到、有人洄曲。但老農、歡笑相呼，麥被喜添全幅。
疏影
作者：吳潛
朝代：宋

嗤瓊笑玉。向畫堂可肯，風露邊宿。耐凍禁寒，便瘦宜枯，前生莫是孤竹。從來不上春工譜，夢不到、沈香亭北。算只消、澹影疏香，伴個幽棲人獨。莫待痴蜂呆蝶，倩青女捺住，多少紅綠。落雁寒蘆，翠鳥冰枝，近傍三間茅屋。□□□□□□□，□□□、□□□□。想這般，夷曠襟懷，渺視乾員坤幅。
疏影
作者：吳潛
朝代：宋

寒梢砌玉。把膽瓶頓了，相伴孤宿。寂寞幽窗，篩影橫斜，宜松更自宜竹。殘更蝶夢知何處，□只在、昭亭山北。問平生、雪壓霜欺，得似老枝擎獨。何事胭脂點染，認桃與辨杏，枝葉青綠。莫是冰姿，改換紅妝，要近金門朱屋。繁華豔麗如飛電，但宛轉、斷歌零曲。且不如、藏白收香，旋學世間邊幅。
登延慶佛閣用出郊韻三首·其一
作者：吳潛
朝代：宋

東西南北幸同官，休作班荆解后看。
一笑喜逢粳秫賤，相攀莫待菊茱殘。
沙鷗點點投波沒，簷鵲聲聲带日乾。
美景良辰同賞樂，四并誰道古來難。
登延慶佛閣用出郊韻三首·其三
作者：吳潛
朝代：宋

遠峰近嶂似環連，擁翠排青到面前。
可聖可賢桑落酒，不寒不暖菊花天。
吐吞湖海酎金兕，批判煙雲揮玉蟬。
此客坐中應不欠，逢場何惜一跫然。
登延慶佛閣用出郊韻三首·其二
作者：吳潛
朝代：宋

高閣都將萬象收，凭欄睇望興何悠。
張郎遯世誰家谷，孫子成仙何處洲。
風雨喜無臨九日，江山幸有答三秋。
年豐市井多歡笑，老子婆婆亦可不。
登鎮海樓
作者：吳潛
朝代：宋

鄮山深處古明州，新有江南客倚樓。
鳳闕天連便望日，蛟門海晏不驚秋。
頭顱已迫殘年景，身口聊爲卒歲謀。
蕭颯西風吹敗葉，滿眶清淚自難收。
真如勸農二首·其一
作者：吳潛
朝代：宋

聖主垂衣坐九重，不才假守勸農功。
周家永命由忠厚，湯后存心在困窮。
安得田租成歲減，且將人事兆年豐。
守宰監州民最近，相期清白紹家風。
真如勸農二首·其二
作者：吳潛
朝代：宋

百尺高橋鎮古丘，乘閒莫惜小夷猶。
新楊受日春無際，宿麥翻雲歲有瘳。
鷹隼圖南天外意，江山遶北望中愁。
世事難知人易老，一杯聊復寄沈浮。
睡起行北園
作者：吳潛
朝代：宋

睡起卸冠簪，園行獨自吟。
山昏知雨到，樹密覺春深。
竹外童相報，門前客見尋。
歸來即敗意，誰者是知心。
示慧開禪師頌二首·其一
作者：吳潛
朝代：宋

手中拍板袖中槌，贏得逢場弄一回。
寄語無門開道者，挑包便好出山來。
示慧開禪師頌二首·其二
作者：吳潛
朝代：宋

黑山心歷歷，金殿口巴巴。
不因漁父引，怎得見波查。
祝英臺近
作者：吳潛
朝代：宋

旋安排，新捻合，鶯谷共煙浦。好處偏慳，一向風和雨。今朝捱得晴明，拖條藜杖，一齊把、春光黏住。且閒覷。水邊行過幽亭，修竹淨堪數。百舌樓羅，漸次般言語。從今排日追遊，留連光景，但管取、籠燈歸去。
祝英臺近
作者：吳潛
朝代：宋

碧雲開，紅日麗，宮柳碎繁影。猶記朝回，馬兀夢頻醒。天教一舸江湖，數椽澗壑，漸擺脫、世間塵境。已深省。添買竹塢千畦，荷漪兩三頃。鶴引禽伸，日月嶠壺永。不須甕裡思量，隙中馳騖，也莫管、玉關風景。
祝英臺近
作者：吳潛
朝代：宋

霧霏霏，雲漠漠，新綠漲幽浦。夢裡家山，春透一犁雨。傷心塞雁回來，問人歸未，怎知道、蝸名留住。鏡中覷。近年短髮難簪，絲絲不禁數。蕙帳塵侵，悽切共誰語。被他輕暖輕寒，將人憔悴，正悶裡、梅花殘去。
秋夜雨
作者：吳潛
朝代：宋

不嫌天上雲遮月。雨來正是雙絕。雷公驅電母，盡收卷、十分袢熱。三更又報初秋了，少待他、西風悽冽。靈悟話頭莫說。且唱飲、劉郎一闋。
秋夜雨
作者：吳潛
朝代：宋

吳翁裡第還巾角。不妨天地席幕。家僮歸報道，快釀酒、休教醨薄。相逢聚散應搔首，且趁時、一笑為樂。人世大都護落。更莫問、是非今昨。
秋夜雨
作者：吳潛
朝代：宋

單于繫頸須長索。捷書新上油幕。盡沈邊柝也，更底問、悲笳哀角。衰翁七十迎頭了，先自來、聲利都薄。歸計猶未託。又一葉、西風吹落。
秋夜雨
作者：吳潛
朝代：宋

晚來小雨鳴簷角。又還煙障雲幕。四明窗透蕩，漸夜永、綀衫輕薄。候蟲但要吟教老，不管人、老欠歡樂。閒看燭花盡落。浮世事、轉頭成昨。
秋夜雨
作者：吳潛
朝代：宋

腰棚傀儡曾懸索。粗瞞憑一層幕。施呈精妙處，解幻出、蛟龍頭角。誰知鮑老從旁笑，更郭郎、搖手消薄。歧路難準託。田稻熟、只宜村落。
秋夜雨
作者：吳潛
朝代：宋

西風半入孤城角。人生歸燕巢幕。倦翁衰甚也，又不是、官卑祿薄。收繩卷索今番穩，盡一丘一壑足樂。還是遠空雁落。報宛句、溪光猶昨。
秋夜雨
作者：吳潛
朝代：宋

雲頭電掣如金索。須臾天盡幃幕。一涼恩到骨，正驟雨、盆傾簷角。桃笙今夜難禁也，賴醉鄉、情分非薄。清夢何處託。又只是、故園籬落。
秋思一首寄方君遇
作者：吳潛
朝代：宋

西風黄葉墮階前，秋思撩人已可憐。
身漸衰來非一日，心都懶處是今年。
愛憎毀譽何關我，消息盈虛要識天。
六十四翁凡百足，只祈君相放歸田。
秋風歎四首·其一
作者：吳潛
朝代：宋

長鯨海上來，壯士田間起。
登城復何悲，禾稼秋風裏。
秋風歎四首·其三
作者：吳潛
朝代：宋

軍書督戰急，縣吏催租還。
力盡將何訴，浮雲深九關。
秋風歎四首·其二
作者：吳潛
朝代：宋

誰將訟風伯，謂天懲雨師。
天閽幾萬里，聵聵安得知。
秋風歎四首·其四
作者：吳潛
朝代：宋

嘗聞海客談，白浪海風惡。
祗是欺舴艋，那見摧蛟鱷。
窺園
作者：吳潛
朝代：宋

後園梅樹老槎牙，初放枝頭一兩花。
便是春光先漏洩，其如暮景已橫斜。
西湖處士吟情在，東里先生心事賒。
清足亭前無限好，五更魂夢定還家。
竹
作者：吳潛
朝代：宋

編茅爲屋竹爲椽，屋上青山屋下泉。
半掩柴門人不見，老牛將犢伴籬眠。
糖多令·唐多令
作者：吳潛
朝代：宋

白鷺立孤汀。行人長短亭。正垂楊、芳草青青。歲月盡拋塵土裡，又隔日、是清明。日暮碧雲生。魂傷老淚橫。算浮生、較甚浮名。萬事不禁雙鬢改，誰念我、此時情。
糖多令·唐多令
作者：吳潛
朝代：宋

鷗鷺水中洲。夕陽天際流。倚西風、底處危樓。若使中秋無好月，虛過了、一年秋。舉眼望雲頭。蟾光一線不。想孀娥、自古多愁。安得仙師呼鶴駕，將我去、廣寒遊。
聞同官會碧沚用出郊韻三首·其一
作者：吳潛
朝代：宋

碧沚堂前瞰水官，只應喚作玉壺看。
頗聞秩秩玳筵展，莫遣匆匆銀燭殘。
酒付別腸寧怕窄，詩由廣舌不憂乾。
老夫孤坐三更月，欲往從之良獨難。
聞同官會碧沚用出郊韻三首·其三
作者：吳潛
朝代：宋

暝色偏宜水色連，橫陳好景向尊前。
是人享用無遮月，誰子裝褫不染天。
細閲人生幻泡影，了知世事雀螗蟬。
賞心樂事休空擲，邂逅相逢不偶然。
聞同官會碧沚用出郊韻三首·其二
作者：吳潛
朝代：宋

萬頃蟾光浩不收，花汀竹嶼思悠悠。
黄公所隠知何地，賀監宜歸乞此洲。
良夜最佳惟午夜，今秋偏好是中秋。
舉杯酒露月同吸，仰面青天可問不。
聽琴客周信民彈秋泉二首·其一
作者：吳潛
朝代：宋

雁湖龍井久知名，總入君家匣裏清。
客舍試彈三兩曲，恍疑飛沫濺塵纓。
聽琴客周信民彈秋泉二首·其二
作者：吳潛
朝代：宋

故里泉聲不可聞，携琴相約鮑參軍。
山瓢只繫經行處，落葉空山好覓君。
自嘆
作者：吳潛
朝代：宋

門槌拍板久收藏，又向棚頭弄一場。
束縛冠裳新上舍，經營粥飯舊街方。
亂鴉啼處客回首，落雁聲邊人斷腸。
堆案文書銷永日，誰云燕寢凝清香。
舟檥娥祠敬留二絕·其一
作者：吳潛
朝代：宋

孝娥何意要垂名，重在天倫一命輕。
若訂漢家彤史傳，淳于公女尚偷生。
舟檥娥祠敬留二絕·其二
作者：吳潛
朝代：宋

雖然墟墓一拳土，泰華衡常未必侔。
感動行人忠孝淚，滄江不斷水東流。
苦雨吟十首呈同官諸丈·其一
作者：吳潛
朝代：宋

舊雨連今雨，南鳩喚北鳩。
聲聲腸寸斷，點點淚交流。
歷耳風來處，凝眸天盡頭。
衷情如此苦，造物亦憐不。
苦雨吟十首呈同官諸丈·其一〇
作者：吳潛
朝代：宋

老守最憂農，往來思慮忡。
半時半刻裏，一飯一茶中。
饑溺真猶己，恫{疒眾}在厥躬。
天高元聽下，一念豈難通。
苦雨吟十首呈同官諸丈·其七
作者：吳潛
朝代：宋

海鄉多下田，潢潦易纏綿。
雲脚晚希露，天心朝望穿。
壤蚯方惡出，穴蟻又憂遷。
翻覆陰晴證，愁腸日幾旋。
苦雨吟十首呈同官諸丈·其三
作者：吳潛
朝代：宋

洪穴隄凡九，泄水注之江。
荷鍤來如織，奔湍去若撞。
雨聲雖斷續，潦勢已賓降。
想見魚秧泛，沙汀白鳥雙。
苦雨吟十首呈同官諸丈·其九
作者：吳潛
朝代：宋

五鼓立中庭，疎星一二明。
轉頭雲復合，移步雨還傾。
感召雖人事，怨咨柰物情。
號空猶未應，隠痛痛無聲。
苦雨吟十首呈同官諸丈·其二
作者：吳潛
朝代：宋

自春爰及夏，多雨少曾晴。
積壓兼旬潦，瀰漫四澤盈。
穉苗憂冒沒，矮岸恐頹傾。
急遣洪賓佐，代余省爾氓。
苦雨吟十首呈同官諸丈·其五
作者：吳潛
朝代：宋

正直三神列，慈悲一佛尊。
須知真實念，是謂吉祥門。
巨浸旋歸壑，頑雲漸散屯。
更憑驅日馭，揮霍照乾坤。
苦雨吟十首呈同官諸丈·其八
作者：吳潛
朝代：宋

連朝雨水淹，燕寢似窮閻。
無處可就燥，何時得附炎。
頻占季主卦，屢乞鮑君籤。
千里人知否，心香日夜添。
苦雨吟十首呈同官諸丈·其六
作者：吳潛
朝代：宋

田官决水歸，喜若潰重圍。
晚種禾頭出，新耘稻本肥。
已如雲氣勃，只恨日光稀。
安得驅夸父，搪開萬里輝。
苦雨吟十首呈同官諸丈·其四
作者：吳潛
朝代：宋

早晚遣長鬚，行田西北隅。
稻禾都旺否，廬舍莫淹無。
高仰爲何碶，低漥是某都。
水痕如退落，分寸要相符。
虞美人
作者：吳潛
朝代：宋

東風催客呼前渡。宿鳥投林暮。欲送人送得歸人。萬疊青山羅列、是愁城。誰家臺榭當年築。芳草垂楊綠。雲深霧暗不須悲。只緣盈虛訊息、少人知。
虞美人
作者：吳潛
朝代：宋

美人一舸橫秋水。冉冉煙波裡。綠楊也解織離愁。故向東風搖曳、不能休。是非得失都休計。只有抽身是。橙黃蟹熟正當時。想見雙溪風月、待人歸。
蝶戀花
作者：吳潛
朝代：宋

客枕夢迴聞二鼓。冷落青燈，點滴空階雨。一寸愁腸千萬縷。更聽切切寒蛩語。世事翻來還復去。造物兒戲，自古無憑據。利鎖名韁空自苦。星星鬢影今如許。
蝶戀花
作者：吳潛
朝代：宋

澹白輕黃純雅素。一段風流，欹枕疏窗戶。夜半香魂飛欲去。伴他月裡霓裳舞。消得留春春且住。不比楊花，輕作沾泥絮。況是成陰環幄處。不愁更被紅窗妒。
蝶戀花
作者：吳潛
朝代：宋

野樹梅花香似撲。小徑穿幽，樂意天然足。回首人間名利局。大都一覺黃粱熟。別墅誰家屏簇簇。綺戶疏窗，尚有藏春屋。鏡斷釵分何處續。傷心芳草庭前綠。
行小圃偶成唐律呈直翁自昭叔夏
作者：吳潛
朝代：宋

今年花信已成空，白白紅紅苦雨中。
老境摧頹春更好，愁城高聳酒難攻。
一生當號知非子，萬事都歸亡是公。
巴得新晴天亦笑，東風吹夢過江東。
行香子
作者：吳潛
朝代：宋

世事塵輕。寵辱何驚。□不須、更問君平。一帆客棹，幾曲漁汀。正年華晚，露華澹，月華明。休論煙閣，莫說雲屏。算惟堪、瓜種東陵。駒陰短景，蝸角浮名。但歲難留，身難健，鬢難青。
西河
作者：吳潛
朝代：宋

都會地。東南盛府堪記。蓬萊縹緲十洲中，雉城擁起。憑高一盼大江橫，遙連滄海無際。壁同眾山翠倚。赤龍、白鷂爭系。風帆指顧便青齊，勢雄萬壘。越棲吳沼古難憑，興亡都付流水。畫堂綺屋錦繡市。是洛陽、耆舊州里。富貴榮華當世。問昔年、賀老疏狂，何事輕寄平生、煙波裡。
諸路發解勸駕
作者：吳潛
朝代：宋

東郡衣冠盛，南宮牓帖新。
諸科唐取士，數路漢得人。
鳴鹿殷勤意，攀龍變化身。
若爲明主獻，忠讜要披陳。
謝世詩
作者：吳潛
朝代：宋

伶仃七十翁，間關四千里。
縱非烟瘴窟，自無逃生理。
去年三伏中，葉舟遡梅水。
燥風扇烈日，熱喘乘毒氣。
盤回七十灘，顛頓常驚悸。
肌體若分裂，肝腸如擣碎。
支持達循州，荒凉一墟市。
託迹貢士闈，古屋已頹圮。
地濕暗流泉，風雨上不庇。
蛇鼠相交羅，螻蟈聲怪異。
短垣逼閭閻，簷楹接尺咫。
凡民多死喪，哭聲常四起。
妻或哭其夫，父或哭其子。
爾哭我傷懷，傷懷那可止。
悲愁復悲愁，憔悴更憔悴。
陰陽寇乘之，不覺入腠理。
雙足先蹣跚，兩股更重膇。
擁腫大如椽，何止患蹠盭。
淫邪復入腹，喘促妨卧寐。
脾神與食仇，入口即嘔噦。
膏肓勢日危，和扁何爲計。
人生固有終，蓋棺亦旋已。
長兒在道塗，不及見吾斃。
老妻對我啼，數僕環雪涕。
緜蕞斂形骸，安能備喪禮。
孤柩倚中堂，几筵聊復爾。
骨肉遠不知，鄰里各相慰。
相慰亦何言，眼眼自相視。
龍川水泱泱，敖山雲委委。
雲飛何處歸，水流何處止。
悠悠旅中魂，雲水兩迢遞。
朝廷有至仁，歸骨或可覬。
魂兮早還家，毋作異鄉鬼。
謝世詩二首·其一
作者：吳潛
朝代：宋

股肱十載竭丹心，諫草雖多禍亦深。
補衮每思期仲甫，殺人未必是曾參。
氈裘浩蕩紅塵滿，風雨淒涼紫殿陰。
遥望諸陵荒草隔，不堪老淚灑衣襟。
謝世詩二首·其二
作者：吳潛
朝代：宋

邊馬南來動北風，屢陳長策矢孤忠。
群豺橫暴嘉謀遏，儀鳳高飛事業空。
愁恨暗消榕樹綠，寸心漫擬荔枝紅。
欲知千載英雄氣，盡在風雷一夜中。
謝世頌三首·其一
作者：吳潛
朝代：宋

夫子曳杖逍遥，曾子易簀兢戰。
聖賢樂天畏天，吳子中通一線。
謝世頌三首·其三
作者：吳潛
朝代：宋

生在湖州新市上，死在循州貢院中。
一場雜劇也好笑，來時無物去時空。
謝世頌三首·其二
作者：吳潛
朝代：宋

大带深衣，緇冠素履。
籍以紙衾，覆以布被。
一物不將，歛形而已。
其人伊何，履齋居士。
謝惠計院分餉新茶
作者：吳潛
朝代：宋

乾坤正氣清且勁，長挾春風作襟韻。
不惟散滿詩人脾，還入靈根茁苕穎。
顧山仙人曇滯家，带春蒐摘黄金芽。
擣碎雲英琢蒼璧，旋瀉玉瓷浮白花。
半甌和露沾喉吻，甘潤遶肌香貫頂。
孔光賢處不脂韋，長孺直時無苦梗。
平生腐儒湯餠腸，不堪八餠分頭綱。
多君鄉味裹將送，謂我詩情應得嘗。
分無蛾眉捧玉椀，亦乏撐腸五千卷。
活火新泉點啜來，儼若少陽人覿面。
飲散登臺嗅老香，却憶家山菊徑荒。
明朝便作玉川子，兩腋乘風歸故鄉。
賀新郎
作者：吳潛
朝代：宋

一笑春無語。但園林、陰陰綠樹，老紅三數。底事東風猶自妒，片片狂飛亂舞。便燕懶、鶯殘初起。芍藥荼䕷還又是，仗何人、說與司花女。將歲月，浪如許。悠悠倦客停江渚。寄扁舟、浮雲蕩月，棹煙帆雨。留得閒言閒語在，可是卿卿記取。待盡把、愁腸說與。泛梗浮萍無定準，怕吳鱗、楚雁成離阻。歌未了，恨如縷。
賀新郎
作者：吳潛
朝代：宋

了卻兒痴外。撰園林、亭臺館榭，謾當吾世。紅楯朱橋相映帶，人在百花叢裡。更依約、垂楊襯水。檜柏芙蓉橙桂菊，也還須、收拾秋冬意。閒坐久，忽驚起。繁華寂寞千年地。便淵明、桃源記在，幾人知此。雙手上還銀菟印，趁得東風行李。看鄮嶺、鄞江澄霽。從此歸歟無一欠，但君恩、天大難酬耳。嗟倦鳥，投林志。
賀新郎
作者：吳潛
朝代：宋

又是春殘去。倚東風、寒雲淡日，墮紅飄絮。燕社鴻秋人不問，儘管吳笙越鼓。但短髮、星星無數。萬事惟有彭澤醉，也何妨、袖卷長沙舞。身與世，只如許。闌干拍手閒情緒。便明朝、蒼鷗白鷺，北山南浦。笑指午橋橋畔路，簾幕深深院宇。尚趁得、柳煙花霧。我亦故山猿鶴怨，問何時、歸棹雙溪渚。歌一曲，恨千縷。
賀新郎
作者：吳潛
朝代：宋

可意人如玉。小簾櫳、輕勻淡濘，道家裝束。長恨春歸無尋處，全在波明黛綠。看冶葉、倡條渾俗。比似江梅清有韻，更臨風、對月斜依竹。看不足，詠不足。曲屏半掩青山簇。正輕寒、夜來花睡，半敧殘燭。縹緲九霞光裡夢，香在衣裳剩馥。又只恐、銅壺聲促。試問送人歸去後，對一奩、花影垂金粟。腸易斷，倩誰續。
賀新郎
作者：吳潛
朝代：宋

宇宙原無外。問當年、渠緣底事，強逃人世。爭似劉郎栽種後，長恁玄都觀裡。何用羨、武陵溪水。一見桃花還一笑，領春工、千古無窮意。兒女恨，且收起。洞中空闊多閒地。但人間、羊腸九折，未能知此。我已衰翁君漸老，那復顛張醉李。看翻覆、雨陰風霽。捱得清和時候了，艤扁舟、只待歸來耳。惟處靜，解吾志。
賀新郎
作者：吳潛
朝代：宋

寶扇驅纖暑。又淒涼、蒲觴菰忝，異鄉重午。巧索從來無人系，惟對榴花自語。也何用、謳秦舞楚。生愧孟嘗攙一日，嘆三千、客汗揮成雨。如伯始，謾臺傅。迴圈浩劫無終古。但坤牛、乾馬抽換，是長生譜。安得箋天天便許，歸鍊金翁木父。問海運、爭如穴處。一笑流行還坎止，算陳陳、往事俱灰土。南墅鶴，想思主。
賀新郎
作者：吳潛
朝代：宋

拍手闌干外。想回頭、人非物是，不知何世。萬事情知都是夢，聊復推遷夢裡。也幻出、雲山煙水。白白紅紅雖褪盡，盡倡條、浪蕊皆春意。時可醉，醉扶起。瀛洲舊說神仙地。奈江南、猿啼鶴淚，怨懷如此。三五阿婆塗抹遍，多少殘櫻剩李。又過雨、亭皋初霽。慚愧故人相問訊，但一回、一見蒼顏耳。誰念我，鷦鷯志。
賀新郎
作者：吳潛
朝代：宋

撲盡征衫氣。小夷猶、尊罍杖履，踏開花事。邂逅山翁行樂處，何似烏衣舊裡。嘆芳草、舞臺歌地。百歲光陰如夢斷，算古今、興廢都如此。何用灑，兒曹淚。江南自有漁樵隊。想家山、猿愁鶴怨，問人歸未。寄語寒梅休放盡，留取三花兩蕊。待老子、領些春意。皎皎風流心自許，盡何妨、瘦影橫斜水。煩翠羽，伴醒醉。
賀新郎
作者：吳潛
朝代：宋

晚打西江渡。便抬頭、嚴城鼓角，亂煙深處。無限珠璣雙手接，頗覺奚囊暴富。強載月、空舟回去。勸子不須憂百草，四周維、自著靈鰲柱。互今古，只如許。杭州直北還鄉路。想山中、猿呼鹿嘯，鷺翔鷗舞。盡道翁歸真個也，只怕顏容非故。願從此、耕雲釣雨。盤谷幽深空谷杳，但書來、時寄相思句。千里外，鎮延佇。
賀新郎
作者：吳潛
朝代：宋

月綻浮雲裡。未須臾、長風掃蕩，碧空如水。誰在冰壺玉界上，眇視徵蠻戰蟻。便棄擲、塵寰脫屣。絺葛清冷緊袖冷，露華濃、暗襲人肌理。和酷暑，爭些氣。譙樓漏轉三更二。夜沈沈、經星緯宿，換垣移市。萬籟漸生秋意思，時節那堪屈指。奈投老、未酬歸計。矯首高天天不應，忽林梢、睡鵲驚飛起。同一夢，我與爾。
賀新郎
作者：吳潛
朝代：宋

未是全衰暮。但相思、昭亭數曲，水村煙墅。只比兒兒額上壽，尚有時光如許。況坎子、常交離午。須信火龍能陸戰，更驅他、水虎蟠滄浦。崑崙頂，時飛度。東皇驀向崑崙遇。道如今、金階玉陛，待卿闊步。猶恐荊人攀戀切，未放征帆高舉。怕公去、狐狸嗥舞。江漢一時誰作者，想聲聲、贊祝明良聚。天下久，望霖雨。
賀新郎
作者：吳潛
朝代：宋

汲水驅炎熱。晚些兒、披衣露坐，待他涼月。俄頃銀盤從海際，推上璇霄璧闕。盡散作、滿懷冰雪。萬里河潢收捲去，掩長庚、弧矢光都滅。一大片，琉璃揭。玉□擣藥何時歇。幾千年、陰晴隱現，團圓虧缺。月缺還圓人但老，重換朱顏無訣。想舊日、嫦娥心別。且吸瓊漿斟北斗，盡今來、古往俱休說。香茉莉，正清絕。
賀新郎
作者：吳潛
朝代：宋

煙樹瓜洲岸。望旌旗、獵獵搖空，故人天遠。不似沙鷗飛得渡，直到雕鞍側畔。但徙倚、危闌目斷。自古鍾情須我輩，況人間、萬事思量遍。濤似雪，風如箭。揚州十里朱簾卷。想桃根桃葉，依稀舊家庭院。誰把青紅吹到眼，知有醉翁局段。便回首、舟移帆轉。渺渺江波愁未了，正淮山、日暮雲撩亂。閣酒盞，倚歌扇。
賀新郎
作者：吳潛
朝代：宋

燕子呢喃語。小園林、殘紅剩紫，已無三數。綠葉青枝成步障，空有蜂旋蝶舞。又寶扇、輕搖初暑。芳沼拳荷舒展盡，便回頭、亂擁宮妝女。驚歲月，能多許。家山占斷鳧鷗渚。最相宜、嵐煙水月，霧雲霏雨。三島十洲雖鐵鑄，難把歸舟系取。且放我、漁樵為與。從此細斟昌歜酒，況神仙洞府無邀阻。何待結，長生縷。
賀新郎
作者：吳潛
朝代：宋

碧沼橫梅屋。水平堤、雙雙翠羽，引雛偷浴。倚戶無人深院靜，猶憶棋敲嫩玉。還又是、朱櫻初熟。手綰提爐香一炷，黯消魂、佇立闌干曲。閒轉步，數修竹。新來有個眉峰蹙。自王姚、後魏都褪，只成愁獨。鳳帶鸞釵宮樣巧，爭奈腰圈倦束。謾困倚、雲鬟堆綠。淡月簾櫳黃昏後，把燈花、印約休輕觸。花燼落，淚珠簌。
賀新郎
作者：吳潛
朝代：宋

笑口開能幾。把年年、芳情冶思，總拋閒裡。桃杏枝頭春才半，寒食清明又是。但歲月、飆飛川逝。回首秦樓雙燕語，到如今、目斷斜陽外。將往事，試重記。香羅尚有相思淚。算人生、新愁易積，舊歡難繼。水上流紅無覓處，還隔關山萬里。但贏得、新來憔悴。昨夜東風顛狂後，想餘芳、盡是飄零底。詞寫就，倩誰寄。
賀新郎
作者：吳潛
朝代：宋

說著成悽楚。正塵飛、岷峨灩澦，兔嗥孤舞。頗牧禁中留不住，彈壓徵西幕府。便一舸、月汀煙渚。四塞三關天樣險，問何人、自闢鼪鼯路。成敗事，幾今古。荼䕷芍藥春將暮。最無情、飄零柳絮，攪人離緒。屈指秋風吹雁信，應憶西湖夜雨。謾歲月、消磨如許。上下四方男子志，肯臨歧、暱暱兒曹語。呼大白，為君舉。
賀新郎
作者：吳潛
朝代：宋

雪鬢難重綠。但け然、黃庭境界，抱藏龜六。也向無何鄉里去，白墮舟邊漾淥。算種種、塵緣都足。爭那名韁猶系絆，盡辜他、猿鶴雙溪曲。時又夏，暑將溽。虛舟飄瓦何煩歜。奈羊腸、千歧萬折，近來純熟。悵望老仙煙水外，惟把江雲送目。想裴墅、碧梧金竹。安得結廬相近傍，買閒田、數畝躬耕築。已夢斷，大槐國。
賡劉自昭出郊佳什
作者：吳潛
朝代：宋

倦聽衙官報兩衙，出門山水即吾家。
淺深碧綠湖田稻，濃淡紅黄野岸花。
草草人生知有限，悠悠客恨自無涯。
凉颸特爲驅袢暑，白鳥青天萬里賒。
賦惠計院允堂
作者：吳潛
朝代：宋

荆溪惠子鬢鬅鬙，義理鑽研到粹精。
允以名堂由意實，漫云從仕但心亨。
一窗春草無窮意，四壁秋蛩不斷聲。
若向此中能領會，始知持敬造存誠。
走馬燈賡張樞副韻
作者：吳潛
朝代：宋

半勺蘭膏暖焰生，恍疑赤壁夜鏖兵。
騎乘猛燎奔馳疾，人運長鎗轉戰輕。
旗影靜移雲母帳，劍鋩微掣水晶營。
何人幻此圓機妙，獨向元宵策美名。
踏莎行
作者：吳潛
朝代：宋

紅藥將殘，綠荷初展。森森竹裡閒庭院。一爐香燼一甌茶，隔牆聽得黃鸝囀。陌上春歸，水邊人遠。盡將前事思量遍。流光冉冉為誰忙，小橋佇立斜陽晚。
送何錫汝
作者：吳潛
朝代：宋

風雨一樽酒，此懷誰得知。
三春花老後，千里客歸時。
浩浩人間事，悠悠身外思。
君能袪物役，林下早相期。
送十二知軍領郡澄江二首·其一
作者：吳潛
朝代：宋

門戶喜方興，送兒五馬行。
君恩天樣大，家法水能清。
但務平平政，何須赫赫名。
也休扳汝父，皂白太分明。
送十二知軍領郡澄江二首·其二
作者：吳潛
朝代：宋

老父如汝年，監州尚折旋。
後生何聞望，小郡亦藩宣。
申浦秋潮落，君山暮靄連。
菊時吾去此，訪汝擊羣鮮。
送曾阿宜往戍
作者：吳潛
朝代：宋

幾年西戍暫歸田，又向澄江買去船。
劍閣山巒雄蔽日，昆明池水闊浮天。
故園此際同明月，蠻域明朝隔瘴烟。
此去須期剿胡虜，丈夫勳業在安邊。
送林明府
作者：吳潛
朝代：宋

擬續宣城志，難忘令尹賢。
庭空無獄訟，齋靜有詩篇。
心似秋雲遠，政如霜月懸。
活人最多處，饑歲作豐年。
送率翁歸狼山
作者：吳潛
朝代：宋

孤雲住處是狼山，雲本無心山自閒。
老率似雲雲似率，等閒飛去又飛還。
送魏時中胡才卿還城
作者：吳潛
朝代：宋

歲晏謝紛務，掩關慕幽居。
於道良未親，養真聊自娛。
孰謂雙彥來，南征千里餘。
忻然肯相過，脩贄期讀居。
媿無一日長，幸與斯文俱。
溫溫石中玉，皎皎淵底珠。
至瑶豈易求，欲速非良圖。
雨餘浮新綠，風暖勾萌舒。
閒齋對泮水，感物懷倚閭。
即此悟明德，遠遊竟何如。
通州道中
作者：吳潛
朝代：宋

萬雉參差雲霧開，四千里外客重來。
平岡日出車牛喘，古道塵飛驛騎回。
白玉至今傳楚璞，黄金自古說燕臺。
高樓紅旆應如昨，莫遣新盃到酒盃。
邳州
作者：吳潛
朝代：宋

荒城十載路重經，暫艤扁舟坐驛亭。
春到梅花何處白，雪晴山色向人青。
驚心家遠書難寄，迎面風寒酒易醒。
莫憶牽衣兒女態，曉猿夜鶴笑林扃。
郡城晚望
作者：吳潛
朝代：宋

秋老逢天晚，孤城倚碧空。
升沈當此際，悵望與誰同。
遠樹沒歸鳥，寒莎泣候蟲。
所懷無晤處，彈指向西風。
鄉舉鹿鳴勸駕
作者：吳潛
朝代：宋

上苑春光已探來，諸公逸駕莫遲回。
點頭定有文驚坐，燒尾何妨酒吸杯。
自是功名難躲避，須知氣節要壅培。
老夫親手傳衣鉢，來歲圖經用再開。
酹江月·念奴嬌
作者：吳潛
朝代：宋

半空樓閣，把江山圖畫，一時收拾。白鳥孤飛飛盡處，最好暮天秋碧。萬里西風，百年人事，謾倚闌干拍。凝眸何許，揚州煙樹歷歷。應念老子年來，浮名浮利，已作虛空擲。三徑才尋歸活計，又是飄零為客。回首平生，驚心雙鬢，容易成悽惻。尊前一笑，且由醉帽敧側。
酹江月·念奴嬌
作者：吳潛
朝代：宋

曉來窗外，正南枝初放，兩花三蕊。千古春風頭上立，羞退穠桃繁李。姑射神遊，壽陽妝褪，色界塵都洗。竹扉松戶，平生所寄聊耳。堪笑強說和羹，此君心事，指高山流水。隴驛淒涼，卻怕被、哀角城頭吹起。此處關情，為他凝佇，淡月清霜裡。巡簷何事，歲寒相誓而已。
酹江月·念奴嬌
作者：吳潛
朝代：宋

紅塵飛騎，報元戎小隊，踏青南陌。雪浪堆邊呼小渡，吳楚半江分坼。歲月驚心，風埃迷目，相對頭俱白。楊花撩亂，可憐如此春色。誰道燕燕鶯鶯，多情猶自，認得年時客。重唱江南腸斷句，為我滿傾雲液。畫鼓舟移，金鞍人遠，一餉煙波隔。斜陽冉冉，依然無限悽惻。
醉桃源·阮郎歸
作者：吳潛
朝代：宋

東風闌檻兩三亭。遊人步晚晴。蜂回蝶轉得能輕。忽然春意生。花未老，酒須傾。勸君休獨醒。古來我輩最鍾情。舉頭百舌聲。
錢塘江三首·其一
作者：吳潛
朝代：宋

江頭風雨弄輕寒，小艇輕蓑把釣竿。
日暮滄浪歌漸遠，延緣應自避塵冠。
錢塘江三首·其三
作者：吳潛
朝代：宋

秋光漠漠草青青，日落江流雁下汀。
世路風波今始半，爲余遥謝草堂靈。
錢塘江三首·其二
作者：吳潛
朝代：宋

扁舟東下白雲鄉，一水牽愁萬里長。
多謝白鷗閒不去，知余機事近來忘。
閲城壁
作者：吳潛
朝代：宋

內江外海四周圍，正是綢繆戶牖時。
北瞰登萊山不礙，東漸倭麗汛難期。
未須鷂鷁增威勢，已覺狌鼯受指麾。
敢謂虛名彈壓得，多應一念老天知。
阮郎歸
作者：吳潛
朝代：宋

軟風輕靄弄晴暉。鵓鳩相應啼。畫堂人靜畫簾垂。闌干獨倚時。閒拾句，困尋棋。沈吟心是非。荼䕷開遍柳花飛。惜春春不知。
陪陳立道中書泛湖二首·其一
作者：吳潛
朝代：宋

幽幽池館鎖蒼苔，萬朵芙蓉取次開。
却似昭陽舊宮女，含嬌只待翠華來。
陪陳立道中書泛湖二首·其二
作者：吳潛
朝代：宋

絃管叢中畫舫行，都人一一賀昇平。
飛鴻不識人間事，猶作窮邊腸斷聲。
陸宣公祠
作者：吳潛
朝代：宋

凜凜清規百世師，功名僅見奉天時。
忠謀任起姦邪忌，感泣寧無士卒思。
落日桑榆存舊蹟，西風蘆葦護荒祠。
忠宣流落何遺恨，留得良方與後醫。
霜天曉角
作者：吳潛
朝代：宋

倚花傍月。花底歌聲徹。最好月篩花影，花月浸、香奇絕。雙溪秋月潔。桂棹何時發。客裡明朝送客，多少事、且休說。
霜天曉角
作者：吳潛
朝代：宋

小山幽徹。遍地堆香雪。只恐今宵入夢，夢到處、魂孤絕。八公頭已雪。淮南分半席。莫道淹留何事，且長嘯、對佳月。
霜天曉角
作者：吳潛
朝代：宋

新詞唱徹。字字珠璣屑。更有張顛草聖，何止是、成雙絕。金粟如霏雪。掃地為芳席。且令諸公一笑，怕明夜、無此月。
霜天曉角
作者：吳潛
朝代：宋

杯中吸月。桂樹飛瓊屑。莫道胡床老子，怕風露、向悽冽。回首雲娥折。老大成痴絕。且醉今宵光景，莫容易、向人說。
霜天曉角
作者：吳潛
朝代：宋

梅花一簇。花上千枝燭。照出靚妝姿態，看不足、詠不足。便欲和花宿。卻被官身局。借問江南歸未，今夜夢、難拘束。
霜天曉角
作者：吳潛
朝代：宋

此花此月。一般風流徹。更好參橫斗轉，更漏斷、人聲絕。有誰秋共潔。籬菊相將發。留取歲寒心事，待此際、向君說。
霜天曉角
作者：吳潛
朝代：宋

為花問月。誰把金魂屑。猶有殘英剩蕊，秋向老、香逾冽。且莫都攀折。有個人愁絕。縱使垣娥念舊，星星鬢、如何說。
霜天曉角
作者：吳潛
朝代：宋

秋涼佳月。掃盡輕衫熱。便欲乘風歸去，冰玉界、瓊林闕。不須持寸鐵。孤吟風措別。且唱東坡水調，清露下、滿襟雪。
霜天曉角
作者：吳潛
朝代：宋

舉杯吸月。一洗煩襟熱。想見摩訶池上，星斗轉、掛銀闕。金吾傳漏鐵。此時滋味別。階砌寒蛩聲細，攜手處、人如雪。
霜天曉角
作者：吳潛
朝代：宋

雲收霧闢。萬里天空碧。舟過蛾眉亭下，景似舊、人非昔。年事如梭擲。世事如棋弈。撫掌扣舷一笑，今古恨、問誰得。
青玉案
作者：吳潛
朝代：宋

人生南北如歧路。惆悵方回斷腸句。四野碧雲秋日暮。葦汀蘆岸，落霞殘照，時有鷗來去。一杯渺渺懷今古。萬事悠悠付寒暑。青箬綠蓑便野處。有山堪採，有溪堪釣，歸計聊如許。
青玉案
作者：吳潛
朝代：宋

十年三過蘇臺路。還又是、匆匆去。迅景流光容易度。鷺洲鷗渚，葦汀蘆岸，總是消魂處。蒼煙欲合斜陽暮。付與愁人砌愁句。為問新愁愁底許。酒邊成醉，醉邊成夢，夢斷前山雨。
青玉案
作者：吳潛
朝代：宋

流芳只怕春無幾。拼夜飲、更才二。不用追他歡樂事。綺窗朱戶，燕帷鶯館，多少人憔悴。踏歌夢想江南市。管春盡、扁舟放行李。寒食休傾遊子淚。歸去來兮，不如歸去，鐵定知今是。
青玉案
作者：吳潛
朝代：宋

黃昏先自無情緒。更幾陣、風和雨。閒把樓頭更點數。挑殘燈燼，裝成香縷。此際憑誰訴。新詞舊曲歌還住。欲說相思渺無處。圍定寒爐人不語。暗蛩啾唧，徵鴻嘹唳，憔悴都如許。
題暗香疏影詞後用潘德久贈姜白石韻
作者：吳潛
朝代：宋

人生浮脆若菰蒲，四十年前此丈夫。
擬向西湖酹孤魄，想應風月易招呼。
題舒蓼瞻嘯圃獨吟圖二首·其一
作者：吳潛
朝代：宋

丹厓白雲往來，絕岸流潮吞吐。
我所思兮何人，莽悠悠兮太古。
題舒蓼瞻嘯圃獨吟圖二首·其二
作者：吳潛
朝代：宋

江口寒潮自至，山間明月誰招。
自可歸來坐嘯，何須世上折腰。
餞趙物斛三首·其一
作者：吳潛
朝代：宋

九折羊腸路險巇，險巇過了始平夷。
風霜雨露無非教，菌槿椒蘭各有時。
退步元來天地闊，捫心自是鬼神知。
莫嫌載月舟如洗，贏得清名滿海涯。
餞趙物斛三首·其三
作者：吳潛
朝代：宋

精義無窮在鄴籤，更須於易倍深拈。
陽奇陰偶機難測，往屈來伸理可占。
有謂宣尼夫乃佞，或云仲子烏能廉。
聖賢言行多參考，美疢猶應用石砭。
餞趙物斛三首·其二
作者：吳潛
朝代：宋

同寅兩載意何傾，不是人間兒女情。
嫉惡吾方欠隠忍，鉏姦君亦太分明。
是非烈日秋霜勁，利害浮埃抹電輕。
臨別一言何所贈，做人須做十分成。
餞鄭宗丞
作者：吳潛
朝代：宋

煙靄晚將合，湖山景致嘉。
誰爲千里別，客負一年花。
心事違春事，年華上鬢華。
扁舟何日發，回首水雲賒。
高橋舟中二首·其一
作者：吳潛
朝代：宋

小隊旌旗西郭頭，筍輿緩步看農疇。
十分田有九分闢，今歲人無去歲憂。
貼水新秧頭欲起，連雲宿麥頷都收。
天憐老子勤民瘼，賜與豐年不待求。
高橋舟中二首·其二
作者：吳潛
朝代：宋

小麥青青大麥黄，海鄉風物亦江鄉。
籃鋪蠶種提歸急，肩夯牛犂出去忙。
春漲半篙波瀲灩，曉山一带色微茫。
東風客子思歸切，不待啼鵑也斷腸。
鷓鴣天
作者：吳潛
朝代：宋

去日春山淡翠眉。到家恰好整寒衣。人歸玉壘天應惜，舟過鬆江月半垂。千萬緒，兩三卮。送君不忍與君違。書來頻寄西邊訊，是我江南愁斷時。
龍溪道中
作者：吳潛
朝代：宋

潮痕初漲沒汀沙，隔岸青帘認酒家。
要識江鄉春事晚，東風吹盡野棠花。
丁亥守當塗中夏有獻瑞麥者今日池中復得雙頭蓮因成小詩以記之
作者：吳芾
朝代：宋

嗟我百無能，此身仍老矣。
濫此把一麾，何以慰千里。
隴麥秀兩岐，池蓮綻雙蕊。
斯事雖偶然，亦爲邦人喜。
七夕戲成二絕·其一
作者：吳芾
朝代：宋

時入三秋氣已清，節臨七夕露初零。
如何老子臨風坐，也望天河牛女星。
七夕戲成二絕·其二
作者：吳芾
朝代：宋

寄語天河牛女星，人人乞巧望聰明。
老夫養拙生憎巧，只要冥心度此生。
三七姪入新屋·其一
作者：吳芾
朝代：宋

華屋新成集賀賓，門闌盛事一番新。
願言積德高於屋，屋下長存百歲人。
三七姪入新屋·其二
作者：吳芾
朝代：宋

我昔行年近六旬，辛勤纔有屋容身。
汝成廣厦年方壯，端是吾家有福人。
三三徑
作者：吳芾
朝代：宋

種成松竹與江梅，杖履相過日幾回。
莫謂箇中三友足，也須更許老夫來。
三月十一日風雹
作者：吳芾
朝代：宋

向晚欣逢霽色開，方思花下共銜杯。
一時雨雹排簷急，萬里風雲捲地來。
掃蕩千花真可恨，摧殘二麥亦堪哀。
賞心樂事俱休矣，惆悵青春去不回。
三老圖既成久欲作詩未果因次任漕韵
作者：吳芾
朝代：宋

我久欲作三老詩，苦無佳句能解頤。
抽軋鄙思成無期，有語欲吐還茹之。
忽得新篇向此詩，恍如春草生謝池。
明珠萬斛光陸離，璀璨不減珊瑚枝。
壓倒元白頭欲垂，直與李杜肩相差，使我手把不停披。
憶昨梅花吐瓊蕤，枝頭愛日仍舒遲。
雖恨捧觴無翠眉，吾人臭味自相宜，花下清歡聊共追。
嗟我老來意氣衰，歸心已决不復疑。
雖來江右把一麾，但知痛飲真吾師。
尊前况逢冰雪姿，豈容不醉負屈巵。
二老攬轡方並馳，一氣相和如壎箎。
百城感化熏蘭芝，不事威怒轟雷椎。
後園探春容我隨，開懷笑語何熙熙。
丹青寫此一段奇，未羨九老洛水湄。
何日歸去山之崖，時命柴車載鴟夷。
相逢徑醉莫問誰，飲盡不妨尋酒旗。
上七齋素不飲
作者：吳芾
朝代：宋

人日晴天萬里開，自應一笑上春臺。
清齋偶阻花前醉，且把茶甌當酒杯。
丙戌送春有作
作者：吳芾
朝代：宋

三月三十日，春去人盡惜。
我獨惜春多，欲留春不得。
憶昨仕行都，亦屢逢春色。
王事多鞅掌，常苦無暇隙。
擔上看桃李，負春長歎息。
每欲早歸田，恨不生羽翼。
及至今得歸，亦復少歡適。
平生無室廬，方且事工役。
老妻病累年，年來覺轉劇。
百事總關心，十日九不懌。
把酒對東風，一春能幾夕。
因念夢幻軀，處世不滿百。
今日六十三，已是桑榆迫。
縱使到七十，能得幾年客。
幸春有舊好，一笑常莫逆。
今既舍我歸，動是經年隔。
聊復倒離樽，與春話胸臆。
我方葺園亭，隨分足泉石。
準擬共東君，著此幾兩屐。
丁寧春早回，莫使常相憶。
今宵已拚醉，坐待東方白。
明旦各分飛，斷腸芳草碧。
中秋後一夕烟雨樓玩月
作者：吳芾
朝代：宋

危樓百尺俯層城，烟歛雲收眼更明。
四面月華千頃白，一天秋氣十分清。
昨宵欲見渾無計，今夕相看似有情。
又值病夫慵對酒，賞心樂事信難并。
中秋會於照水堂竟不見月和劉判官
作者：吳芾
朝代：宋

又是人間八月秋，西風萬里殘暑收。
簿書汩沒日復日，忽逢佳節聊舉頭。
開樽喜有賓僚共，準擬延月歸城樓。
姮娥何事苦相惱，使我珠簾空上鈎。
百年樂事能有幾，興來不憚秉燭遊。
雖無月華助吟賞，須知節物不可留。
樽前莫問漏聲促，且對溪山倒玉舟。
久擬重陽一登龍山以荒榛峭壁無容足之地欲訪昔人風帽遺址竟不可得遂領客之凌歊偶成四絕·其一
作者：吳芾
朝代：宋

登高自古說龍山，擬訪遺蹤去路難。
頼有凌歊臺尚在，不妨懷古憑欄干。
久擬重陽一登龍山以荒榛峭壁無容足之地欲訪昔人風帽遺址竟不可得遂領客之凌歊偶成四絕·其三
作者：吳芾
朝代：宋

下車日日欲登臺，直到重陽始一來。
好對江山拚酩酊，此懷能得幾時開。
久擬重陽一登龍山以荒榛峭壁無容足之地欲訪昔人風帽遺址竟不可得遂領客之凌歊偶成四絕·其二
作者：吳芾
朝代：宋

當年宋武築凌歊，人去臺空氣尚豪。
欲弔興亡無處問，且憑茱菊薦芳醪。
久擬重陽一登龍山以荒榛峭壁無容足之地欲訪昔人風帽遺址竟不可得遂領客之凌歊偶成四絕·其四
作者：吳芾
朝代：宋

宦情一似秋容薄，歸興渾如酒味濃。
臺上望鄉何處是，夕陽影裏暮山重。
久欲乞歸未得一日蒙恩放歸不勝欣喜塗中得十五首·其一
作者：吳芾
朝代：宋

今日方行第一程，看來已覺此身輕。
若還歸到湖山裏，何啻乘雲上玉清。
久欲乞歸未得一日蒙恩放歸不勝欣喜塗中得十五首·其一〇
作者：吳芾
朝代：宋

欲寒還暖雨還晴，極目秋郊景色明。
應是此歸天亦喜，故將風日作人情。
久欲乞歸未得一日蒙恩放歸不勝欣喜塗中得十五首·其一一
作者：吳芾
朝代：宋

無日無時不念歸，此心宜有鬼神知。
如今已作終焉計，寄語山靈莫勒移。
久欲乞歸未得一日蒙恩放歸不勝欣喜塗中得十五首·其一三
作者：吳芾
朝代：宋

路傍遥見一山居，歡喜猶如見故廬。
見似故廬猶自喜，如今到後喜何如。
久欲乞歸未得一日蒙恩放歸不勝欣喜塗中得十五首·其一二
作者：吳芾
朝代：宋

荒墟忽見翠成堆，錯認青山入眼來。
元是松林如此好，不妨歸去更勤栽。
久欲乞歸未得一日蒙恩放歸不勝欣喜塗中得十五首·其一五
作者：吳芾
朝代：宋

淡煙斜日媚郊原，中有人家似輞川。
地側忽驚車馬過，三三兩兩竹籬邊。
久欲乞歸未得一日蒙恩放歸不勝欣喜塗中得十五首·其一四
作者：吳芾
朝代：宋

兀兀籃輿足欲拳，聊扶藜杖步山邊。
招提此去無多地，且就僧房借榻眠。
久欲乞歸未得一日蒙恩放歸不勝欣喜塗中得十五首·其七
作者：吳芾
朝代：宋

去年來見荷初敗，今歲歸逢菊已殘。
殘菊敗荷渾似我，縱餘芬馥豈堪觀。
久欲乞歸未得一日蒙恩放歸不勝欣喜塗中得十五首·其三
作者：吳芾
朝代：宋

東去匆匆不暫停，我於此地豈無情。
祇緣衰病歸心切，不憚崎嶇趁曉程。
久欲乞歸未得一日蒙恩放歸不勝欣喜塗中得十五首·其九
作者：吳芾
朝代：宋

夾道喬松幾度春，青青黛色四時新。
當時若盡荒郊種，萬頃清陰更可人。
久欲乞歸未得一日蒙恩放歸不勝欣喜塗中得十五首·其二
作者：吳芾
朝代：宋

我病只宜投紱去，君恩却許奉祠歸。
小人報國非無志，正恐叨踰觸禍機。
久欲乞歸未得一日蒙恩放歸不勝欣喜塗中得十五首·其五
作者：吳芾
朝代：宋

老夫非是厭洪都，正恐沉迷失故吾。
縱使東湖花似錦，不如歸對小西湖。
久欲乞歸未得一日蒙恩放歸不勝欣喜塗中得十五首·其八
作者：吳芾
朝代：宋

記得年時入境來，老分閫寄懼非才。
今朝遂出洪都去，笑指故山真快哉。
久欲乞歸未得一日蒙恩放歸不勝欣喜塗中得十五首·其六
作者：吳芾
朝代：宋

邦人送我說殷勤，自愧初無德及民。
若更躊躇不歸去，猿驚鶴怨亦愁人。
久欲乞歸未得一日蒙恩放歸不勝欣喜塗中得十五首·其四
作者：吳芾
朝代：宋

來時似覺秋猶熱，去日忽驚秋已深。
一去一來何所益，不如歸去舊園林。
久雨
作者：吳芾
朝代：宋

歲旦值庚午，已有旱暵憂。
甲申與甲子，仍更雨不收。
豈惟主夏旱，還慮麥不收。
農占吁可畏，使我生春愁。
我今安靜退，身外百無求。
止願年穀熟，高枕卧林丘。
時時與親友，尊酒相獻酬。
天意今乃爾，一飽未易謀。
衆人憂餓死，我能獨樂不。
念此不成寐，中夜涕泗流。
無所用吾力，止望天賜休。
天不絕民命，會見大有秋。
乍晴與客登眺和陶和胡西曹韵
作者：吳芾
朝代：宋

方欣秋氣爽，庭戶生凉颸。
俄然毛骨冷，霜露侵人衣。
乍霽還可喜，領客登翠微。
猶有籬下菊，不見園中葵。
徘徊視景物，似與人俱衰。
幸有杯中物，何妨時一揮。
人生得行樂，老去未爲遲。
宋玉猶未老，何事苦多悲。
九日和向巨源送行韵
作者：吳芾
朝代：宋

世事無窮生有涯，羞將白髮對黄花。
一江秋水涵初雁，萬里暮天飛落霞。
昔日自憐長作客，今朝方喜得還家。
尊前話別寧辭醉，後夜相思月滿沙。
九日感懷
作者：吳芾
朝代：宋

淡雲籠日秋容薄，淅淅西風度簾幕。
籬邊黄菊自重陽，天外幽人正離索。
登高那可望長安，記得當年醉豐樂。
十千美酒一百分，脫帽狂歌恣歡謔。
風流坐上盡英豪，醉倒不知紅日落。
誰知陳迹轉頭空，漠漠烟塵暗京洛。
又是秋高塞馬肥，萬國城頭悲戰角。
對花强飲欲忘懷，萬感並生還作惡。
河水之濁有日清，世亂當復見太平。
只應人老鬢毛疏，愧他年少插茱萸。
九月二十六日同朝宗澤民遊洞宮用劉使君韵二首·其一
作者：吳芾
朝代：宋

雲藏仙窟幾何年，一旦來遊豈偶然。
造物應憐林下客，故令一覩洞中天。
九月二十六日同朝宗澤民遊洞宮用劉使君韵二首·其二
作者：吳芾
朝代：宋

愛遊此地已多年，今日身心始豁然。
洞裏真人雖羽化，蒼蒼喬木自參天。
乞身不獲再和
作者：吳芾
朝代：宋

老合休官况七旬，我非辭富欲居貧。
也知光景無多日，更覺筋骸不逮人。
豈謂九重恩未替，復頒一札意猶親。
囊封再上終期允，已對蒼穹誓此身。
予與王瞻叔韓通一林梅卿余知默徐彥才六人皆同庚也一登政路五上禁塗其四久已物故所存者獨知默與予耳今日得報知默又已云亡念年齒至此予亦豈久於世者乎悵然有感於懷因成數語以自解
作者：吳芾
朝代：宋

同庚非不多，達者能有幾。
七十二年間，六人而已矣。
其四迹已陳，止予二人爾。
今朝聞訃音，其一又不起。
嗟予獨何人，偶爾未見鬼。
自度如許衰，寧久紅塵裏。
念此夢幻身，誰能保終始。
失者雖或非，得亦未爲是。
死者固可悲，生亦不足喜。
幸然已掛冠，萬事不到耳。
何妨日憑欄，樂此佳山水。
仍更日開尊，賞此新桃李。
時時命歌童，唱箇陶真理。
倘或未溘然，亦足娛暮齒。
予赴官當塗絕江而西夜宿慈嚴秉燭游三洞時主僧出示諸公留題因用樂天韵成一絕
作者：吳芾
朝代：宋

洞中風水鎖松筠，一見都忘老病身。
安得結茅長此住，臨風臨水作閑人。
二兒納婦有感
作者：吳芾
朝代：宋

老乘一障楚江濱，無奈星星鬢影新。
客裏情懷那似舊，忙中日月不知春。
若爲經歲拋泉石，猶把非才玷縉紳。
還盡此生兒女債，盍歸林下作閑人。
二公見和又成一首寄之
作者：吳芾
朝代：宋

憶昔同臺接勝遊，相期端不愧清流。
一時人物存無幾，百歲光陰挽不留。
老去只思陶靖節，向來尤歎薛居州。
亦聞聚首時傾倒，應笑衰翁守故丘。
二十七日泛舟偶成
作者：吳芾
朝代：宋

小舟游漾小池中，偶與吾人笑語同。
好把釣竿煙雨裏，一蓑放我作漁翁。
二十八日出郊勸農陳澤民見示佳作因次來韵
作者：吳芾
朝代：宋

雨多晴少恐妨農，相勸欣逢日出東。
烟藹已收霄漢外，江山如在畫圖中。
相看且喜頭俱白，一醉休辭頰暫紅。
萬事要從勤苦得，莫言豐歉在天公。
二月晦日勸耕石城三首·其一
作者：吳芾
朝代：宋

春曉喜新晴，聊爲野外行。
殘花紅雨亂，垂柳綠絲輕。
路入藏雲寺，山圍走馬城。
空餘懷古意，往事與誰評。
二月晦日勸耕石城三首·其三
作者：吳芾
朝代：宋

兀坐無聊頼，所期懷抱開。
偶驅千騎出，還得十朋來。
遣興非無句，消愁亦有杯。
此心終不樂，祇是憶天台。
二月晦日勸耕石城三首·其二
作者：吳芾
朝代：宋

經年縈吏役，今日作春遊。
梅雪隨風去，桃花逐水流。
已驚時節晚，還歎物華休。
擾擾終何補，歸與老一丘。
二月晦日惜春有感
作者：吳芾
朝代：宋

春半年已除，舊聞詩人語。
老夫始信之，倍覺傷時序。
方春未來時，屈指朝朝數。
十分擬春來，欲與春爲主。
那知事已乖，十日九風雨。
縱得暫時晴，應酬紛萬緒。
舉眼看枝頭，春事已如許。
還憶故園花，連年成間阻。
南園亦可人，雖美非吾土。
願天早放歸，容我老農圃。
月下與風前，對花歌且舞。
日日是青春，何必唱金縷。
二月望日三七姪移庖於休休堂約四老人爲送春之集拙者預一老之數因成八句
作者：吳芾
朝代：宋

光陰過眼似奔輪，誰保生前夢幻身。
四老共成三百歲，一時已勝萬千人。
得閒對酒須拚醉，乘健看花莫厭頻。
勿謂病多衰已甚，尚堪開口送殘春。
五月七日晚登碧雲亭有感
作者：吳芾
朝代：宋

連歲芙蕖照眼明，今年荷葉又青青。
老夫去此無他戀，祇憶看花水上亭。
五月五日領客泛舟
作者：吳芾
朝代：宋

要同佳客濯清泉，却下危樓上畫船。
拭目已看雲際月，洗心還愛水中天。
更無暑氣侵尊俎，但有薰風入管弦。
我欲就閑行作別，且拚一醉共陶然。
今日春色可佳乘興謁許倅因成小詩
作者：吳芾
朝代：宋

春入風流別乘家，滿園桃李掞春華。
殷勤爲我傾醇酎，要看庭前百樹花。
代張發答
作者：吳芾
朝代：宋

天作凶荒可奈何，飽人漸少餓人多。
小人已免饑寒迫，縱得錢多待怎麽。
代答
作者：吳芾
朝代：宋

人生何用苦多憂，無日無時可宴遊。
但使此心忘係累，凉天佳月即中秋。
任漕魯漕同謁史發運爲廬阜之遊恨不得偕行因成小詩二首·其一
作者：吳芾
朝代：宋

不向廬山久，回頭五十秋。
羨君聯騎去，顧我幾時遊。
五老想如故，二林應更幽。
無因陪後乘，神往但形留。
任漕魯漕同謁史發運爲廬阜之遊恨不得偕行因成小詩二首·其二
作者：吳芾
朝代：宋

歲事行將半，今年又有秋。
喜君將漕計，容我厠英遊。
湓浦古來勝，廬山天下幽。
此行殊不惡，莫惜少遲留。
伯洪以鐵拄杖見寄二絕謝之·其一
作者：吳芾
朝代：宋

應念衰翁老且疲，年來跬步要扶持。
鐵爲拄杖勞相寄，全勝花前只杖藜。
伯洪以鐵拄杖見寄二絕謝之·其二
作者：吳芾
朝代：宋

鐵杖君家收幾年，更原古意賦成篇。
寄來豈爲資扶策，應見予心老益堅。
何彥清梅詩二絕用韵頗嚴諸公相率同和·其一
作者：吳芾
朝代：宋

清愁幽恨不禁春，寂寞池塘雪意昏。
寄語高樓莫吹笛，夜寒留取伴龍孫。
何彥清梅詩二絕用韵頗嚴諸公相率同和·其二
作者：吳芾
朝代：宋

只把南枝作雪看，一般風韵照人寒。
當年兒女還知此，定借君來答謝安。
余以前年五月八日到官今年又於此日去郡同僚作餞即席援筆言別
作者：吳芾
朝代：宋

來守江山恰二年，同僚何幸得諸賢。
屢邀風月供吟筆，幾度江山棹酒船。
自分衰頹今老矣，可堪離索更淒然。
青雲有路平如砥，公等應須早着鞭。
余以庚寅十月十日抵敝廬今恰三年感而有作偶成三律·其一
作者：吳芾
朝代：宋

遡自洪都返故園，今朝倒指恰三年。
舉頭但見松筠長，轉盼那知歲月遷。
幸有青山長在眼，休嗟白髮已垂顛。
此身儻未歸黄壤，花下猶堪醉聖賢。
余以庚寅十月十日抵敝廬今恰三年感而有作偶成三律·其三
作者：吳芾
朝代：宋

幸有湖邊數畝園，尚堪行樂度殘年。
驚魚自合潛淵去，倦翼寧思出谷遷。
既乏仙方能却老，又無奇策可扶顛。
但知藏拙安吾分，一任人稱賢不賢。
余以庚寅十月十日抵敝廬今恰三年感而有作偶成三律·其二
作者：吳芾
朝代：宋

何處風烟似我園，且將蕭散樂餘年。
向來已不憂三黜，老去誰能羨九遷。
門外往還惟白足，里中遊舊盡華顛。
竹林已是幽棲地，只恐風流愧七賢。
余壬戌春校試進士同事者五十五人至戊子歲因閲小錄所存者止四人感而有作二首·其一
作者：吳芾
朝代：宋

校試羣才一日中，當時五十五人同。
二十七年零落盡，只存我與二三公。
余壬戌春校試進士同事者五十五人至戊子歲因閲小錄所存者止四人感而有作二首·其二
作者：吳芾
朝代：宋

只存我與二三公，可歎人生瞬息中。
縱使老來身未死，知能幾度見春風。
余年七十輒和樂天詩以自廣
作者：吳芾
朝代：宋

已是年齡及七旬，田園稍給未全貧。
兒孫初識傳儒業，世俗還稱作貴人。
門外湖山渾可樂，沙頭鷗鷺更相親。
莫將塵事干吾慮，已向君王乞此身。
余既和樂天詩而喜於年及之心猶不能自已又復再和八首·其一
作者：吳芾
朝代：宋

坐閲流年已七旬，從前憂道不憂貧。
肯教世指爲癡漢，只願鄉稱作善人。
老去固應忘物我，歸來豈是負君親。
嘗聞知進須知退，庶得終全不辱身。
余既和樂天詩而喜於年及之心猶不能自已又復再和八首·其七
作者：吳芾
朝代：宋

憶在霜臺未六旬，嘗陳仕宦縱家貧。
豈容七十不納祿，却爲斗升猶牧人。
年齒幸吾今已及，官曹從此不應親。
願天許遂終焉志，養此疏慵老大身。
余既和樂天詩而喜於年及之心猶不能自已又復再和八首·其三
作者：吳芾
朝代：宋

封章上達已經旬，所乞原非爲賤貧。
七秩自知非久客，一心只欲作閑人。
雖慚綠鬢朱顔改，却喜清泉白石親。
榮辱是非都不問，尊前且樂自由身。
余既和樂天詩而喜於年及之心猶不能自已又復再和八首·其二
作者：吳芾
朝代：宋

乞得行年到七旬，歸田不問富和貧。
初非潔己爲高士，但欲頤心如古人。
每對青山常意適，纔逢白叟便情親。
靜中百念俱灰滅，識破浮生夢幻身。
余既和樂天詩而喜於年及之心猶不能自已又復再和八首·其五
作者：吳芾
朝代：宋

新歲妻孥慶七旬，遍賙鄰里及孤貧。
高年滿座有醉客，丐者塞涂無餒人。
平日要同人喜樂，此時寧間物疏親。
餘生自度渾能幾，詎可徒勞負此身。
余既和樂天詩而喜於年及之心猶不能自已又復再和八首·其八
作者：吳芾
朝代：宋

一年三百有餘旬，舉世栖栖苦迫貧。
得享安寧七十歲，已勝衰謝萬千人。
好官縱使登三事，榮養何由及二親。
爭似山間林下坐，無憂無毀足全身。
余既和樂天詩而喜於年及之心猶不能自已又復再和八首·其六
作者：吳芾
朝代：宋

故園春到已三旬，滿目繁華未覺貧。
年老得逢無事日，心閑不類有官人。
戴花休管頭無那，酌酒何妨手自親。
七十人生從古少，安知來歲有吾身。
余既和樂天詩而喜於年及之心猶不能自已又復再和八首·其四
作者：吳芾
朝代：宋

先子春秋僅八旬，一生多難只安貧。
豈期有子登清禁，亦復如今作老人。
共羨浮榮光故里，自慚實德忝吾親。
從前萬事皆踰分，只合歸休保此身。
余有重陽詩歲和一篇今日偶和成二首·其一
作者：吳芾
朝代：宋

此會從來有故常，湖山歲歲做重陽。
黄花已是鋪三徑，綠酒何妨舉百觴。
小圃晚來堪散步，薄田秋入足充腸。
登臨莫起淒涼歎，且喜成歸老故鄉。
余有重陽詩歲和一篇今日偶和成二首·其二
作者：吳芾
朝代：宋

去歲重陽解郡章，歸來又復見重陽。
此身已作林泉客，今日更持萸菊觴。
正要登高窮遠目，不妨拚醉浣愁腸。
佳辰若得長無事，何必乘雲至帝鄉。
倚樓
作者：吳芾
朝代：宋

獨倚危樓一望長，惱人情處是斜陽。
神州更在斜陽外，縱使無情也斷腸。
假山
作者：吳芾
朝代：宋

我愛青山欲細看，如何不在戶庭間。
聊移野外玲瓏石，來作窗前重疊山。
拄笏已堪供嘯詠，杖藜還更得躋攀。
莫言道院過從少，亦有修眉相伴閑。
偶得數琉璃瓶置窗几間因取小魚漾其中乃見其浮遊自適感而有作
作者：吳芾
朝代：宋

方安林下樂樵漁，底事牽來剖竹符。
道院固知人少訟，豐年何幸俗多娛。
閑隨野鶴穿花徑，靜看遊鱼戲玉壺。
却愧此身猶束縛，未能歸去老江湖。
偶苦耳聾
作者：吳芾
朝代：宋

衰年已是病雙瞳，那更新添兩耳聾。
山外鐘聲元不到，窗前雞唱亦難通。
便遭謗駡安能累，縱有笙歌也是空。
每恨肚皮從舊窄，而今却做得家翁。
僕平日聞有此生待足何時足未老得閑方是閑之句每歎服之恨不知作者姓名一日與魯漕話次方聞此詩乃福唐余倅所作魯繼錄全詩及余君所夢始末見示讀之使人益起懷歸之興因成小詩以記其事
作者：吳芾
朝代：宋

寒士叨塵分已踰，不爲歸計待何如。
暮年光景那能久，浮世榮華總是虛。
此去直須甘澹泊，箇中元自有乘除。
因公拈起余君話，愈使衰翁憶故廬。
元夕即席呈郭次張
作者：吳芾
朝代：宋

過了元宵到曉鐘，一年樂事又成空。
杯行不用深辭醉，明日君西我亦東。
元夕有感
作者：吳芾
朝代：宋

當塗連歲看燒燈，又見洪都爛滿城。
紫陌人疑春欲曉，清宵天放月爭明。
老逢好景知能幾，暗數流年祇自驚。
亦擬樽前成一笑，吾衰無復舊心情。
元夕用胡經仲所寄韵呈辛倅及諸僚友
作者：吳芾
朝代：宋

星斗潛移下九天，滿城如晝酒如泉。
當時行樂陪千騎，今日重來恰十年。
燈燭光中春更好，綺羅叢裏月爭妍。
諸君莫惜長鯨量，要向樽前中聖賢。
元宵雪作因成短句
作者：吳芾
朝代：宋

天公着意做元宵，陡使新春樂事饒。
已放金蓮開陸地，更疑銀闕下雲霄。
坐中星斗渾相照，庭下瓊瑰更亂飄。
佳客莫辭通夕醉，要令來歲記今朝。
入界
作者：吳芾
朝代：宋

日炙風吹人倦乏，山重水複路縈迴。
一番行病思休息，且喜今朝入界來。
六月二十一日早行十六首·其一
作者：吳芾
朝代：宋

四更山月吐微明，起促籃輿趁早行。
忽聽疾雷催雨急，風生襟袖不勝清。
六月二十一日早行十六首·其一〇
作者：吳芾
朝代：宋

東望吾廬百里間，二年別去一朝還。
雖然未遂歸休意，且對湖山一解顔。
六月二十一日早行十六首·其一一
作者：吳芾
朝代：宋

出入鄉關四十朞，勞人迎送每慚之。
今朝單騎歸來速，且喜鄉人都不知。
六月二十一日早行十六首·其一三
作者：吳芾
朝代：宋

竹間幽徑喜相通，花下清陰苦未濃。
說與園丁勤灌溉，我歸要此養疏慵。
六月二十一日早行十六首·其一二
作者：吳芾
朝代：宋

不見湖山兩閲冬，相思千里夢魂通。
今宵燭下匆匆看，猶恐歸來似夢中。
六月二十一日早行十六首·其一五
作者：吳芾
朝代：宋

只愛湖光似鏡平，那知洶湧作潮鳴。
直疑身在江船上，夜半更聞風雨聲。
六月二十一日早行十六首·其一六
作者：吳芾
朝代：宋

暫歸祇欲見湖山，多謝親朋日往還。
但愧年衰筋骨憊，將迎容我片時閒。
六月二十一日早行十六首·其一四
作者：吳芾
朝代：宋

謾來水上結危亭，更憑欄干聽水聲。
洗得肺肝清似水，莫言亭下水無情。
六月二十一日早行十六首·其七
作者：吳芾
朝代：宋

古寺經行知幾回，山僧又見我重來。
暮年欲作終焉計，不得歸休只自哀。
六月二十一日早行十六首·其三
作者：吳芾
朝代：宋

病軀終日困驕陽，正慮行行去路長。
多謝天公憐此意，時飛疏雨作清凉。
六月二十一日早行十六首·其九
作者：吳芾
朝代：宋

蟬噪園林處處同，此蟬鳴處顫春風。
祇應寒餓全無力，吟不成聲喙已窮。
六月二十一日早行十六首·其二
作者：吳芾
朝代：宋

稻苖初穗出紛紛，半是青雲半白雲。
坐看黄雲呈上瑞，田家無處不忻忻。
六月二十一日早行十六首·其五
作者：吳芾
朝代：宋

欲掛衣冠已上章，更令衝冒去南昌。
南昌縱有佳山水，爭似安閒在故鄉。
六月二十一日早行十六首·其八
作者：吳芾
朝代：宋

籃輿亟欲到柴門，終日驅馳亦苦辛。
野外莫嫌車騎少，笙歌兩部自隨人。
六月二十一日早行十六首·其六
作者：吳芾
朝代：宋

雨後西山氣象新，野田高下水津津。
晚來弛擔臨風坐，聒耳蛙聲更可人。
六月二十一日早行十六首·其四
作者：吳芾
朝代：宋

爲憶湖山且暫歸，此心不是要追時。
君恩留我非由己，寄語山靈莫勒移。
六月末間拒霜已開
作者：吳芾
朝代：宋

暑氣猶未退，寒花早已開。
衰年寧有幾，寒暑若相催。
六鶴中偶一鶴折翅
作者：吳芾
朝代：宋

皓鶴相從久，衰顔每爲開。
忽聞渠翅折，頻使我心摧。
本意俱仙去，那知偶禍來。
縱令醫得活，無復見毰毸。
再和
作者：吳芾
朝代：宋

嗟我性拙疏，平生好泉石。
好景與良辰，風清並月白。
必對佳友朋，一尊陶永夕。
雅志在輕肥，每笑公西赤。
歲晚效一官，粗竭區區力。
所得僅牛毛，罪戾如山積。
與其鎮營營，終朝有憂色。
孰若歸去來，日作太倉糴。
雖然食不充，野性還自得。
况復二老人，年來多病厄。
杜門奉旨甘，此意自平昔。
端欲務寬閑，初非爲矯激。
他日會稽歸，斯言終不食。
人誰諒此心，交遊謾千百。
獨幸王夫子，相知如鮑叔。
憐我氣早衰，短髮僅覆額。
信我非作僞，有意在作德。
餘生能幾何，捨此將安適。
世路多風波，談間起仇敵。
且復倒壺觴，樂此承平日。
再和
作者：吳芾
朝代：宋

嗟我椎鈍姿，處世百不便。
性獨愛山水，固非嗜好偏。
本來山中人，家與青山連。
仕宦三十載，塵事雖滿前。
登臨興不減，佳處輒盤旋。
搜奇更探勝，往往窮遊觀。
所恨坐艱窘，苦乏買山錢。
年來足憂患，杜門絕世緣。
百念俱不起，此心已休焉。
尚欲對山水，茅茨架短椽。
非爲求安計，蓋守知足言。
如我百無似，自視仍闕然。
餘生亦何幸，獲覩中興年。
賢能隨任使，熙運逢周宣。
退量駑鈍姿，老去難加鞭。
有如不才木，偶未溝中捐。
寧復幾寒暑，白骨埋黄泉。
且趁此身健，飽食仍醉眠。
衣葛謝軒冕，杖藜守丘園。
朝躡登山屐，暮上泛湖船。
保真師古語，樂聖繼前賢。
有妻能執爨，有兒能力田。
萬事不介意，過眼如雲烟。
無榮亦無辱，庶以全吾天。
再和
作者：吳芾
朝代：宋

坐上花光欲照人，深疑花是洛中神。
已拚今日如泥醉，何必須分妄與真。
再和
作者：吳芾
朝代：宋

少年勤苦惜三餘，老去惟思泛五湖。
已向林間甘淡泊，更從塵外學虛無。
酒徒漸覺隨年減，詩債還應隔歲逋。
强欲冥搜賡絕唱，苦無筆力似三蘇。
再和
作者：吳芾
朝代：宋

老去光陰有幾旬，到官俄見歲華新。
陡驚懶慢隨年長，更覺衰殘畏客頻。
愧我方爲牽俗士，羨君欲作獨醒人。
相逢未用辭歸去，且向雙溪醉早春。
再和
作者：吳芾
朝代：宋

舉世爭披樂廣天，得聯契好豈徒然。
少留接武遊麟閣，晚更先期到鹿田。
此日莫登揚子宅，何時能泛剡溪船。
儻容一夜陪清話，勝把陳編讀十年。
再和
作者：吳芾
朝代：宋

諸公得得走車輪，要向忙中樂此身。
我昔不來今日到，始知枉作把麾人。
再和三首·其一
作者：吳芾
朝代：宋

不才當退縮，何况國阽危。
猶事毛錐子，欲攀丹桂枝。
人憐無好命，自笑不知時。
且盡一樽酒，高歌展兩眉。
再和三首·其三
作者：吳芾
朝代：宋

憶昔干戈裏，勞君遠訪余。
再爲千里別，又是一年餘。
天末空樽酒，人生念輔車。
西湖從處好，畢竟若爲居。
再和三首·其二
作者：吳芾
朝代：宋

范侯心貌古，懶與世爭名。
此去窮彌壯，逢時用則行。
琴尊無限好，道義有餘榮。
末俗方奔競，思君坐到明。
再和二首·其一
作者：吳芾
朝代：宋

一枝昨夜雪中開，報道江南春信回。
自與東君私有約，不須驛使寄將來。
風姿端是飛瓊侶，標格宜爲弄玉媒。
莫惜移尊來月下，要看疏影落金杯。
再和二首·其二
作者：吳芾
朝代：宋

平生相見即眉開，幾遣車停馬首回。
窗外每憐隨月到，竹邊還喜過牆來。
寒香入坐如相覓，幽艷迎人欲自媒。
不負此花惟有醉，殷勤且覆掌中杯。
再和前韵贈江朝宗
作者：吳芾
朝代：宋

方欣佳客至，已寄好詩來。
玩味徒三歎，披尋欲百回。
相思愁夢斷，一見笑顔開。
便欲扶藜杖，江頭共探梅。
再和四首·其一
作者：吳芾
朝代：宋

花枝拂眼柳垂肩，幸得身閒且樂天。
木杪夕陽當反照，草頭朝露豈長圓。
興來策杖雲迷徑，睡起憑欄月滿川。
老矣不堪供世用，只將蕭散度殘年。
再和四首·其三
作者：吳芾
朝代：宋

卜得幽居野性便，山中風月水中天。
新栽翠竹陰雖薄，舊植青松蓋已圓。
高致固難追綠野，勝遊那復繼斜川。
我今已得安心法，早掛衣冠不待年。
再和四首·其二
作者：吳芾
朝代：宋

歸來深欲斷塵緣，常拜青詞密籲天。
既幸此身無玷辱，更欣盡室得團圓。
捫心只合安三徑，度力那能障百川。
若也天公終見念，從今便是再生年。
再和四首·其四
作者：吳芾
朝代：宋

新買湖頭十畝園，綠陰罅裏見青天。
金櫻相亞枝枝裊，銀杏低垂顆顆圓。
仰看烏鳶翔古木，俯窺鷗鷺戲晴川。
便須臨水營臺榭，要與漁樵樂暮年。
再和天予二首·其一
作者：吳芾
朝代：宋

行軒未用苦相催，花下清尊正欲開。
君若此時留不住，何如當日罷休來。
再和天予二首·其二
作者：吳芾
朝代：宋

中秋花月共徘徊，正喜相逢笑口開。
君既不留吾亦去，何時又向此間來。
再和絕句寄韓子雲
作者：吳芾
朝代：宋

開盡千花到藕花，相將又聽採蓮歌。
無人共酌樽中醁，奈此花前風月何。
再和龔帥所寄·其一
作者：吳芾
朝代：宋

契濶經年阻曳裾，滿簪華髮愈蕭疏。
五禽聊作林間戲，雙鯉忽傳江上書。
詩句方慚成間斷，交情豈謂益勤渠。
開緘更誦驚人語，恍若相從聽珮琚。
再和龔帥所寄·其二
作者：吳芾
朝代：宋

聞道公庭白晝閒，更無夜犬吠江關。
一時戾氣俱銷盡，千載淳風頓使還。
但恐賜環來北闕，不容拄笏看西山。
祇今汲直如公少，正頼忠言一犯顔。
再用前韵堅使帥凌歊之約
作者：吳芾
朝代：宋

喜對東風玩朵雲，按行知已遍淮濱。
論心我正懷良晤，乘興公應繼昔人。
采石江頭天欲霽，凌歊臺上物長春。
從容儻許留牙纛，看取姑溪歲事新。
再用前韵奉寄
作者：吳芾
朝代：宋

向來雖著侍臣冠，憂國曾無一日歡。
正色立朝從古少，犯顔論事似君難。
思賢會見重相得，樂聖何妨且自寬。
回首高風誰復繼，凜然名節照人寒。
再用示方山人韵二首·其一
作者：吳芾
朝代：宋

暮年不是苦思歸，已約湖山恐失期。
此意有誰能會得，祇應猿鶴是相知。
再用示方山人韵二首·其二
作者：吳芾
朝代：宋

不羨千金狐腋裘，只知飽暖度春秋。
如今萬事皆踰分，此外何求更不休。
再見雙頭蓮
作者：吳芾
朝代：宋

我來纔見月初圓，兩度池開並蒂蓮。
嘉瑞還來非偶爾，懸知連歲有豐年。
再辱九日和章連日公冗失於奉賡今日大閲偶於馬上得之兼簡是日座客
作者：吳芾
朝代：宋

老子年來百念灰，尚懷月觀與風臺。
良辰祇恐轉頭過，好景還欣入眼來。
几席坐窮千里勝，軒窗高揖四山開。
公餘不厭頻登眺，要伴諸君醉百回。
再題周處士山居·其一
作者：吳芾
朝代：宋

山鎖烟蘿自古青，更臨絕頂敞簷楹。
前瞻江氣連雲起，回顧湖光照日明。
坐久已驚毛骨爽，歸來猶覺夢魂清。
從今便擬休官去，夢伴幽人度此生。
再題周處士山居·其二
作者：吳芾
朝代：宋

閑驅小隊出城闉，春色三分已二分。
到處有花渾灼灼，望中無木不欣欣。
故池尚想玄暉宅，荒草空悲太白墳。
滿目青山誰是主，獨輸高士卧烟雲。
凌歊臺六首·其一
作者：吳芾
朝代：宋

莫辭千騎小徘徊，共上凌歊百尺臺。
過雨江山新似洗，連天草樹翠成堆。
搜羅好景歸詩句，斷送閒愁付酒杯。
對此願公拚一醉，相逢能得幾回來。
凌歊臺六首·其三
作者：吳芾
朝代：宋

簿書終日困拘攣，每到凌歊意豁然。
千里日光斜照水，一川草色遠連天。
青山頂上玄暉宅，采石江頭太白船。
俱在目中渾可樂，何妨時復一揚鞭。
凌歊臺六首·其二
作者：吳芾
朝代：宋

萬里清光絕點塵，別來經歲鎮如新。
恨居平地去天遠，喜上高臺與月親。
正好賞心拚酩酊，不堪懷古倍酸辛。
向來登此知何限，傳到如今有幾人。
凌歊臺六首·其五
作者：吳芾
朝代：宋

百尺臺前萬頃寬，風烟縹緲隔塵寰。
天浮江水兼湖水，雲抹淮山與楚山。
景物宛如圖畫裏，星河祇在戶庭間。
登臨莫作悲秋意，且對黄花一解顔。
凌歊臺六首·其六
作者：吳芾
朝代：宋

宋武當年迹已陳，荒臺寂寞幾經春。
一番棟宇從頭葺，四面軒窗入眼新。
陡覺江山增氣象，更添風月愈精神。
老夫無處逃炎暑，領客時來一岸巾。
凌歊臺六首·其四
作者：吳芾
朝代：宋

黄山高處敞層臺，伊昔規模想壯哉。
江上依然雙闕在，日邊不見六龍來。
落花啼鳥空遺恨，翠竹青松且漫栽。
先是老懷多感慨，每來弔古一興哀。
初冬山居即事十首·其一
作者：吳芾
朝代：宋

我愛山居好，冬來愜野情。
簷前朝日暖，谷口暮雲橫。
柏子當軒墮，蕉花傍檻生。
自堪安樸拙，何苦慕塵纓。
初冬山居即事十首·其一〇
作者：吳芾
朝代：宋

田宅雖無幾，琴書幸有餘。
不妨臨水賦，况是背山居。
適意真爲樂，浮名總是虛。
前賢猶若此，我輩欲何如。
初冬山居即事十首·其七
作者：吳芾
朝代：宋

久出畏人事，端來避世紛。
山光閑裏見，樵唱靜中聞。
茗碗晴翻雪，香爐曉吐雲。
已應空百念，勿復歎離羣。
初冬山居即事十首·其三
作者：吳芾
朝代：宋

歸來非計失，事少得心寬。
村落年方稔，庭闈病復安。
詩當隨景賦，酒莫放杯乾。
插架書還在，仍容子細看。
初冬山居即事十首·其九
作者：吳芾
朝代：宋

搔首寒窗下，荒山草樹迷。
鳥聲喧晝寂，雁陣接天低。
更欲開三徑，終當把一犁。
此心非傲世，揣分合幽棲。
初冬山居即事十首·其二
作者：吳芾
朝代：宋

屋角營書室，新成八九椽。
開林延愛日，甃石截流泉。
山近嵐光逼，窗疏月色穿。
寒梅何日吐，我欲醉花前。
初冬山居即事十首·其五
作者：吳芾
朝代：宋

節物隨時變，斜陽一望中。
暮雲重疊碧，遠樹淺深紅。
菊色滋寒露，蘆花蕩晚風。
一樽誰與共，獨立意無窮。
初冬山居即事十首·其八
作者：吳芾
朝代：宋

年去驚人老，坐來忘夜深。
未能成一事，何敢廢分陰。
燈盡添殘燭，山寒擁敗衾。
幸無塵俗慮，聊遂讀書心。
初冬山居即事十首·其六
作者：吳芾
朝代：宋

本是山中客，胡爲作遠遊。
風波驚脫險，巖谷喜尋幽。
紙帳寒來煖，僧蔬飽即休。
百年如一夢，此外復何求。
初冬山居即事十首·其四
作者：吳芾
朝代：宋

自笑謀生拙，空驚歲月除。
年衰惟藉藥，髮少不禁梳。
盡日扃蓬戶，無人過草廬。
晚來閑策杖，緩步當柴車。
初夏登城上有感
作者：吳芾
朝代：宋

來守孤城忽兩朞，可堪登眺又斜暉。
經春不見流鶑語，終日唯看乳燕飛。
風舞新荷青裊裊，烟籠細柳綠依依。
此邦縱美非吾土，莫怪山翁只念歸。
初至豫章二首·其一
作者：吳芾
朝代：宋

邦人喜見我之官，疊足駢肩隴畝間。
莫道使君來已暮，使君知是愛求閑。
初至豫章二首·其二
作者：吳芾
朝代：宋

邦人知我入城闉，夾道焚香喜色新。
愧我倦游灰百念，顧將何以慰斯人。
到儀真沙河阻風三首·其一
作者：吳芾
朝代：宋

快意由來未易逢，順流却值打頭風。
篙師知是江神怒，引棹重回小浦中。
到儀真沙河阻風三首·其三
作者：吳芾
朝代：宋

連日狂風已作難，今朝濁浪更如山。
江神堅我歸田志，故示危機一水間。
到儀真沙河阻風三首·其二
作者：吳芾
朝代：宋

求退那知却冒遷，天心人意古難全。
今朝行役還堪笑，下水船爲上水船。
到雙勝匆匆不及款舟中成小詩寄良器兼簡楊宰
作者：吳芾
朝代：宋

海濱何處足春風，盡在王孫小圃中。
雨洗山光供几席，日移花影上簾櫳。
扁舟回首烟波隔，尊酒何時笑語同。
若對揚雄賞幽勝，杯行應亦話衰翁。
前太守仲求石問留題因和三首·其一
作者：吳芾
朝代：宋

不解追時好，尤非治郡才。
故山猿鶴怨，應怪未歸來。
前太守仲求石問留題因和三首·其三
作者：吳芾
朝代：宋

此日老法從，當年窮秀才。
從今歸去好，非不遇時來。
前太守仲求石問留題因和三首·其二
作者：吳芾
朝代：宋

度力難堪事，甘心作棄才。
欲歸歸未得，却悔出山來。
前日小詩併呈魯漕
作者：吳芾
朝代：宋

華髮蕭蕭我與君，未能免俗尚馳奔。
相看已是成三老，得暇何妨共一樽。
我欲丐閑歸故里，君行趣召入修門。
亦知聚首無多日，且把交情更細論。
前日小集梅花猶在乘興移其下杯行樂甚是夕風微月朗花飛入坐者紛紛如雪待制曾丈有四并之歎謂不可無作屢屬唱之因成拙句
作者：吳芾
朝代：宋

老去逢春倍感時，興來聊復對芳菲。
月明更覺花枝好，風動還驚雪片飛。
一笑休辭今夕醉，四并須信古來稀。
乘閑莫惜頻相過，要共携壺上翠微。
加恩進秩有作
作者：吳芾
朝代：宋

慶典施恩及萬方，老臣遭遇亦非常。
頓加多邑慚非稱，倍進崇階懼莫當。
自念生來無此望，却憂福過有餘殃。
病軀莫效循牆避，且上天庭控免章。
勸農題岩寺
作者：吳芾
朝代：宋

西山千仞鬰崔嵬，寺在山椒勝處開。
暇日久思乘興去，中春始爲勸耕來。
屋頭水色青如染，簷外嵐光翠作堆。
幽賞未窮天已暮，驅車欲去更徘徊。
北山席上見梅偶成
作者：吳芾
朝代：宋

聞道前村梅已開，有心踏月共徘徊。
誰知白日匆匆過，竟阻青鞋得得來。
席上相逢如有舊，尊前佇立恨無媒。
樓頭且莫橫孤管，我欲今宵醉百杯。
北樓二首·其一
作者：吳芾
朝代：宋

不分羣兒敢跳梁，向來走馬飲長江。
茲樓不是爲觀美，要向樓前受敵降。
北樓二首·其二
作者：吳芾
朝代：宋

折衝自古在精神，從事兵車亦苦辛。
羽扇綸巾前日事，尚能談笑靜風塵。
十五夜南園納凉
作者：吳芾
朝代：宋

兀坐鈴齋困鬰蒸，舉頭忽見月華明。
興來策杖園中去，聊復尋山聽水聲。
十五夜與朝宗對月把酒朝宗屢懷歸因賦二首·其一
作者：吳芾
朝代：宋

人間無處避炎光，頼有湖山六月凉。
清夜已欣天似水，長空還愛月如霜。
我將乘興拚沉醉，君苦懷歸有底忙。
試問今宵能飲否，更來月下對胡床。
十五夜與朝宗對月把酒朝宗屢懷歸因賦二首·其二
作者：吳芾
朝代：宋

霧捲雲收月迸光，一時煩濁變清凉。
怪來坐上深無暑，疑是山間已有霜。
老去豈期身尚健，閒中且以酒爲忙。
故人若也堅辭醉，忍負良宵月滿床。
十六夜再登月臺
作者：吳芾
朝代：宋

虛度中秋頗動懷，今宵却再上高臺。
强延風月雖聊爾，一對江山亦快哉。
小子仍携竹葉至，同僚還折桂枝來。
老夫爲爾牽詩興，笑向花前覆一杯。
十六夜見月
作者：吳芾
朝代：宋

連宵待月屢登城，特地遮藏不肯明。
過了佳辰方皎潔，嫦娥何事太無情。
去春勸耕雲際移植海棠曾留小詩今歲困於多事欲往不果悵然有懷復和前韵以示主僧
作者：吳芾
朝代：宋

去年勸相到雲根，滿樹花光欲照人。
料得今年花更好，無端風雨阻行春。
去郡日寄居諸公作餞即席奉呈
作者：吳芾
朝代：宋

三年江上守孤城，日日思歸去未能。
雖愧憩棠無惠政，却欣伐木有良朋。
花開後圃春同醉，月滿高樓夜共燈。
別後要須俱自愛，從今拭目看飛騰。
去郡登舟偶成一絕
作者：吳芾
朝代：宋

脫得身來上短篷，飄然初試一帆風。
孤城回首知何處，祇有凌歊在眼中。
又勸耕
作者：吳芾
朝代：宋

浙東十載歌豐登，去年水旱俄相乘。
吾州何幸得一熟，四野絕聞愁歎聲。
田疇二月土膏動，樹頭布穀爭飛鳴。
田家飽食苦無事，雨後一犁方對耕。
敢意使君親勸率，千騎曉作田間行。
老農感激前致語，使君不用憂西成。
臘中昨已見三白，今日還逢甲子晴。
年豐穀賤定可卜，倉箱會見如坻京。
但願使君對春色，莫負花前雙玉瓶。
人生適意未易得，况復時節遭昇平。
要須拚與賓客醉，無使旁人笑獨醒。
又和謝良輔惠箭筍
作者：吳芾
朝代：宋

卜得幽居山繞屋，四圍景物何紛鬰。
門前掩映百垂楊，牆裏回環萬修竹。
風來花氣競薰人，日出鳥聲渾滿谷。
簷前花樹盡堪攀，砌下清泉常可掬。
暮年得此復何求，但閉柴荆理松菊。
客至草草具杯盤，隨分烹炮薦魚肉。
野人頗厭近腥羶，長苦春蔬餐不足。
固知竹箭已抽萌，玉筯瓊簪破苔綠。
非君好事遠寄將，安得今朝充我腹。
禮勤意厚已難當，仍出長篇相付囑。
嗟予樸拙豈知詩，祇覺珠璣照雙目。
朝吟夕詠自忘疲，雖欲安眠眠不熟。
起來爛煮飽枯腸，盡却韭葅并豆粥。
人生嗜好固不同，此味定知人共欲。
第慚作報乏瓊瑶，惡語雖多漫盈牘。
又和金克家送春
作者：吳芾
朝代：宋

春來縱使日銜杯，老去逢春能幾回。
幸有良朋同雅集，不妨爛醉罄餘罍。
羞看落絮愁盈抱，强對殘花淚滿腮。
惆悵又爲經歲別，莫辭花下少徘徊。
又和陳天予
作者：吳芾
朝代：宋

邊敵臨江强指麾，狂圖欲效白登圍。
一朝殄滅妖氛浄，萬里歡傳盛事稀。
故國山河看克復，中原父老徯來歸。
六飛便好乘時進，順取天心莫失機。
又和黄清表惠早梅
作者：吳芾
朝代：宋

姑射風姿絕點埃，年年長是臘前開。
方疑今歲無消息，多謝君能折取來。
又登碧雲亭感懷三十首·其一
作者：吳芾
朝代：宋

晚上危亭暑氣清，薰風微動入疏櫺。
重重草樹高低綠，疊疊峰巒遠近青。
又登碧雲亭感懷三十首·其一〇
作者：吳芾
朝代：宋

晚上危亭指顧間，羊牛來下鳥飛還。
細思物理須知止，何用區區祇强顔。
又登碧雲亭感懷三十首·其一一
作者：吳芾
朝代：宋

晚上危亭顧四隅，小松環繞幾千株。
他年黛色侵天去，應記栽時是老夫。
又登碧雲亭感懷三十首·其一七
作者：吳芾
朝代：宋

晚上危亭待月生，雲頭俄湧一輪明。
終朝汩沒塵埃裏，對此身心覺頓清。
又登碧雲亭感懷三十首·其一三
作者：吳芾
朝代：宋

晚上危亭詠式微，封章再上未容歸。
羨他白鷺凌風去，却向山前自在飛。
又登碧雲亭感懷三十首·其一九
作者：吳芾
朝代：宋

晚上危亭力已疲，胡爲歸計尚遲遲。
如今若便休官去，也勝當初未有時。
又登碧雲亭感懷三十首·其一二
作者：吳芾
朝代：宋

晚上危亭望彼蒼，時時飛電迸流光。
嗟人生世須臾裏，未必能如電久長。
又登碧雲亭感懷三十首·其一五
作者：吳芾
朝代：宋

晚上危亭覽物華，斜陽影裏度歸鴉。
暮山隔斷鄉關路，矯首臨風眼欲花。
又登碧雲亭感懷三十首·其一八
作者：吳芾
朝代：宋

晚上危亭爲少留，亭前暝色已供愁。
更聽畫角聲悲壯，愈使愁人厭遠遊。
又登碧雲亭感懷三十首·其一六
作者：吳芾
朝代：宋

晚上危亭避鬰蒸，風生兩腋覺身輕。
更籌只是催歸去，不到城頭月未生。
又登碧雲亭感懷三十首·其一四
作者：吳芾
朝代：宋

晚上危亭望遠山，望中有水亦回環。
終然不似吾廬好，上下山光水色間。
又登碧雲亭感懷三十首·其七
作者：吳芾
朝代：宋

晚上危亭側耳聽，新蟬噪罷亂蛙鳴。
老來只是便幽靜，頗厭人間强聒聲。
又登碧雲亭感懷三十首·其三
作者：吳芾
朝代：宋

晚上危亭喜作晴，亦思郊外一閑行。
無端騎從相遮護，不放山翁適野情。
又登碧雲亭感懷三十首·其三〇
作者：吳芾
朝代：宋

晚上危亭喜有秋，民安物阜本無憂。
鈴齋坐嘯雖多暇，爭似歸田得自由。
又登碧雲亭感懷三十首·其九
作者：吳芾
朝代：宋

晚上危亭一解顔，公餘偷得半時閑。
未能投紱尋歸路，聊復銜杯對好山。
又登碧雲亭感懷三十首·其二
作者：吳芾
朝代：宋

晚上危亭眼暫明，風烟濃淡媚郊坰。
箇中妙處吟難盡，分付人間作畫屏。
又登碧雲亭感懷三十首·其二〇
作者：吳芾
朝代：宋

晚上危亭與客同，話頭只是說山中。
老來百念消磨盡，只有歸心羨暮鴻。
又登碧雲亭感懷三十首·其二一
作者：吳芾
朝代：宋

晚上危亭望大江，天教千古作金湯。
中流擊楫人何在，徒感興亡對夕陽。
又登碧雲亭感懷三十首·其二七
作者：吳芾
朝代：宋

晚上危亭憶令威，凌虛山上悟玄機。
丹成不見升騰迹，徒想當年化鶴飛。
又登碧雲亭感懷三十首·其二三
作者：吳芾
朝代：宋

晚上危亭一憑欄，青青最愛謝家山。
謝公陳迹雖磨滅，餘韵遺風尚可攀。
又登碧雲亭感懷三十首·其二九
作者：吳芾
朝代：宋

晚上危亭懶舉頭，竹椽蘆屋亦堪羞。
我將一變成雄觀，長與邦人作宴游。
又登碧雲亭感懷三十首·其二二
作者：吳芾
朝代：宋

晚上危亭景色饒，眼中突兀是凌歊。
三千粉黛知何許，祇有江山鎖寂寥。
又登碧雲亭感懷三十首·其二五
作者：吳芾
朝代：宋

晚上危亭望石城，楚君曾向此間興。
城池蕪沒人何在，只有空山幾個僧。
又登碧雲亭感懷三十首·其二八
作者：吳芾
朝代：宋

晚上危亭憶隠居，高情逸氣古人無。
橫山祇有精廬在，無復書堂舊藥爐。
又登碧雲亭感懷三十首·其二六
作者：吳芾
朝代：宋

晚上危亭憶孟君，龍山一醉見天真。
堪嗟東道空遺臭，爭似尊前落帽人。
又登碧雲亭感懷三十首·其二四
作者：吳芾
朝代：宋

晚上危亭想謫仙，孤墳寂寂鎖寒烟。
高風直節誰能繼，只有詩篇後代傳。
又登碧雲亭感懷三十首·其五
作者：吳芾
朝代：宋

晚上危亭看綠荷，風翻荷葉欲藏花。
使君要見紅妝面，莫放碧雲重疊遮。
又登碧雲亭感懷三十首·其八
作者：吳芾
朝代：宋

晚上危亭興未窮，仰看星斗已懸空。
可憐熠燿飛撩亂，也欲爭光迥野中。
又登碧雲亭感懷三十首·其六
作者：吳芾
朝代：宋

晚上危亭逸興多，却尋小艇下烟波。
酒狂聊作碧筩飲，折盡花間幾柄荷。
又登碧雲亭感懷三十首·其四
作者：吳芾
朝代：宋

晚上危亭瞰野塘，藕花無數散清香。
若爲荷葉分青綠，一半紅妝半淡妝。
又陳伯明知郡遠寄詩篇因次韵二首·其一
作者：吳芾
朝代：宋

信筆題詩不記篇，聊憑賦詠寫林泉。
閒來倚杖雲千嶂，睡起憑欄月一川。
野性已安三徑裏，吟魂猶繞兩湖邊。
何時更許陪清話，復把深杯手自傳。
又陳伯明知郡遠寄詩篇因次韵二首·其二
作者：吳芾
朝代：宋

喜到舊家山水鄉，依然山色與湖光。
此身宛在真仙窟，回首空懷太守章。
豈意新詩猶見及，尚言故郡不相忘。
自憐粃政無遺愛，安得人思蔽芾棠。
句
作者：吳芾
朝代：宋

半刺豈能淹驥足，一封行見下龍墀。
同日和黄繁昌韵
作者：吳芾
朝代：宋

乘閑聊復出城遊，所喜相從盡勝流。
已對江山銷客恨，更添花卉解人愁。
須知世事渾如夢，還念人生盡若浮。
君若更辭花下醉，問君能有幾春秋。
同日登青山偶作
作者：吳芾
朝代：宋

公餘不憚陟崔嵬，三到謝公池上來。
下視衆山俱培塿，俯窺塵世盡氛埃。
松生清籟醒人耳，花褪殘紅墮酒杯。
喜與諸君同勝賞，莫辭一醉少徘徊。
呂丞相生日
作者：吳芾
朝代：宋

日躔析木當良月，辰象煌煌森羅列。
忽驚昴宿下天來，果向明時作人傑。
巍巍德望冠簪纓，魯國真儒獨擅名。
五百年來世希有，端爲社稷萬人生。
胸中素抱經綸術，致身便欲扶王室。
不學磻溪坐釣磯，洗光直取虞淵日。
艱難將相罕全才，天使我公居上台。
公能以道佐人主，四海俱知天意回。
蒼生政爾資霖雨，未許超然成獨處。
佇看丹詔下嚴宸，會見敖叔三相楚。
向來忠烈已無前，此去勳庸非偶然。
便使呼韓朝魏闕，直須光復舊山川。
富貴功名人所欲，世間萬事今合足。
龍門客至亦何言，獨有長年爲公祝。
但願我公如汾陽，二十四考中書堂。
他年更伴赤松遊，永作漢家張子房。
周相士謂予壽至九十三又成一絕
作者：吳芾
朝代：宋

年登九九已云多，相士猶添十載過。
萬事都捐無復念，老而不死待如何。
和世同見懷
作者：吳芾
朝代：宋

君去經春未得還，老夫幽恨滿春山。
海棠花過乖同賞，楊柳陰成阻共攀。
對月有誰陪笑傲，臨流惟影伴清閒。
何時策杖來過我，把酒論文一解顔。
和人見寄
作者：吳芾
朝代：宋

高義如君舉世無，賢關十載會琴書。
匆匆邊馬來時別，鬰鬰亂山深處居。
天外風塵仍斷絕，人間豪傑正蕭疏。
何時樽酒論文去，千里相思寄望舒。
和任司理賞梅
作者：吳芾
朝代：宋

平生愛梅花，嘗有花前諾。
花亦知我心，臭味頗相若。
對花輒痛飲，席地天爲幕。
常恐風雨摧，有負東君託。
一從隨宦牒，但知究民瘼。
動爲官拘守，進退非綽綽。
倒指三十年，無復有此樂。
每逢春信回，長憶花下酌。
老來把一麾，亦欲强有作。
牒訟日裝懷，朱墨苦紛錯。
忽聞花已開，枝頭閙寒爵。
喜即領賓僚，對花話離索。
邂逅却成歡，清談間諧謔。
勝賞雖未窮，亦足慰寥落。
後夜霜月明，尚可理前約。
和任宰元紹見寄十首以歸來問信湖山撫摩松菊爲韵·其一
作者：吳芾
朝代：宋

出仕慚無補，長年詠式微。
天公憐我意，一旦許來歸。
和任宰元紹見寄十首以歸來問信湖山撫摩松菊爲韵·其一〇
作者：吳芾
朝代：宋

新詩遠寄將，字字脫塵俗。
時節近重陽，何由同把菊。
和任宰元紹見寄十首以歸來問信湖山撫摩松菊爲韵·其七
作者：吳芾
朝代：宋

閑穿脩竹行，時把孤松撫。
身世兩相忘，恍如居洞府。
和任宰元紹見寄十首以歸來問信湖山撫摩松菊爲韵·其三
作者：吳芾
朝代：宋

身既遠市朝，足不到州郡。
但知食與眠，此外不暇問。
和任宰元紹見寄十首以歸來問信湖山撫摩松菊爲韵·其九
作者：吳芾
朝代：宋

爲邑赤城下，豈欲尋赤松。
我家幸不遠，杖履會相從。
和任宰元紹見寄十首以歸來問信湖山撫摩松菊爲韵·其二
作者：吳芾
朝代：宋

綠鬢久垂雪，壯心今已灰。
翩然歸舊隠，端似再生來。
和任宰元紹見寄十首以歸來問信湖山撫摩松菊爲韵·其五
作者：吳芾
朝代：宋

四圍山繞舍，一带水平湖。
遠近俱堪畫，登臨自足娛。
和任宰元紹見寄十首以歸來問信湖山撫摩松菊爲韵·其八
作者：吳芾
朝代：宋

人心生劔戟，世路足風波。
祇有歸田好，誰能自揣摩。
和任宰元紹見寄十首以歸來問信湖山撫摩松菊爲韵·其六
作者：吳芾
朝代：宋

開門無一事，終日飽看山。
石罅鳴流水，翻驚響珮環。
和任宰元紹見寄十首以歸來問信湖山撫摩松菊爲韵·其四
作者：吳芾
朝代：宋

秋來宇宙清，雨後山澤潤。
老農喜我歸，時報豐年信。
和任漕羅溪道中韵
作者：吳芾
朝代：宋

攬轡馳原隰，行行四牡驕。
風烟方入眼，雷雨忽連宵。
官事終期了，征途豈憚遥。
經旬懷笑語，嗟我亦何聊。
和任漕開宴值雨
作者：吳芾
朝代：宋

正是千花萬卉開，一時景物亦佳哉。
良辰已幸陪龍節，盛宴仍容飫豹胎。
雖喜風光環几席，其如烟雨暗池臺。
明朝天宇應澄霽，尚擬尋芳一再來。
和任漕韵
作者：吳芾
朝代：宋

耆英持漕節，一稔百無憂。
心計唯豐國，文移罕到州。
澤流千嶂雨，效見萬家秋。
早晚趨嚴召，雍容侍冕旒。
和任路分喜雨
作者：吳芾
朝代：宋

一雨歡聲已沸傳，更觀佳句倍欣然。
一時果遂爲霖望，會見重書大有年。
和何倅與林大任韵二首·其一
作者：吳芾
朝代：宋

遲日郊原好，杖藜春色隨。
此行端不惡，對酒醉何辭。
竹外名花發，簷間野鳥窺。
晚來登閣望，山水更幽奇。
和何倅與林大任韵二首·其二
作者：吳芾
朝代：宋

久欲尋高隠，今朝信馬行。
閑看花上蝶，靜聽柳間鶑。
披豁塵襟盡，從容樂事並。
醉來猶有恨，未許見傾城。
和何倅遊雁蕩
作者：吳芾
朝代：宋

何侯富詞藻，能賦兼能詩。
百篇輩李白，十稔嗤左思。
搜奇抉靈怪，造化不能私。
每爲山水遊，錦囊隨所之。
雁蕩閟神秀，鬼物潛司巘。
開林發幽隠，肇自興國時。
高巖聳崷崒，列岫森瑰奇。
龍湫神光異，龍鼻靈液滋。
天柱萬仞立，冰簾千丈垂。
羨君沿檄來，暇日遂遍窺。
興隨佳處發，景與高情宜。
留步欣有得，過眼光如遺。
乘寒躡危磴，躋險攀樛枝。
雅有許詢興，心形不知疲。
我漸動拘俗，薄宦方棲遲。
恨君爲此行，不獲相追隨。
平生愛山心，自視如調饑。
尋幽儻有路，初不問險夷。
幾欲老山間，便將雲衲披。
頃幸官是邑，柴車日載馳。
列賢不暫捨，游燕必於斯。
每欲狀奇怪，苦乏幼婦詞。
千巖與萬壑，胸中徒自知。
別來歲月久，况復逢艱危。
茲雖值平時，老大無所施。
今觀君所賦，妙境俱在茲。
慨然想雲壑，應不謂我欺。
會當尋舊遊，重與同襟期。
和劉判官喜雪
作者：吳芾
朝代：宋

濫把州麾奉北堂，自慚政術非龔黄。
年豐物阜天所賜，容我養拙山水鄉。
今朝瑞氣俄融結，散作飛花應時節。
萬家疫癘一掃除，盡道年時無此雪。
幕中佳士欣得公，筆端能與造化通。
乃知冰柱有家法，寡和未饒歌郢中。
一望瓊瑶迷四境，我復白頭臨絕頂。
要須相與作春溫，共向尊前拚酩酊。
和劉正夫見寄·其一
作者：吳芾
朝代：宋

攬轡澄清慕古人，觀風問俗按行頻。
振荒已視饑由己，畜水猶思利及民。
美意共推君體國，高懷還喜我抽身。
名章下逮情何厚，和氣薰然暖似春。
和劉正夫見寄·其二
作者：吳芾
朝代：宋

已是龍鍾七十人，故應告老上章頻。
九重垂念如慈父，一旦容歸作幸民。
今我可憐非故我，此身纔喜是吾身。
花前幸有尊中醁，且醉湖山幾度春。
和劉與仁見寄
作者：吳芾
朝代：宋

莫爲窮愁賦七歌，會須終日飲無何。
人間佳士由來少，世上浮名未足多。
和劉與仁見寄
作者：吳芾
朝代：宋

雞黍經年契濶，池臺落日登臨。
千里空勞回首，一樽誰與論心。
和劉與幾悟昔
作者：吳芾
朝代：宋

先生豈是傲當時，知向名場早識機。
擾擾半生蝴蝶夢，休休今日綠蓑衣。
筆端信有江山助，醉裏從教日月飛。
應笑蘧生回首晚，纔知四十九年非。
和劉與權韵三首·其一
作者：吳芾
朝代：宋

平生嗜好唯愛山，前身疑是山中相。
歸來深處得幽棲，柴門正與山相向。
和劉與權韵三首·其三
作者：吳芾
朝代：宋

異縣相望兩驛間，何時復此共看山。
向來同社今無幾，莫惜籃輿數往還。
和劉與權韵三首·其二
作者：吳芾
朝代：宋

去年君過我山中，尊酒相歡十日同。
別後相思腸欲斷，暮雲空復指江東。
和十二弟梅花
作者：吳芾
朝代：宋

春到衡門苦恨遲，遍尋竹外賞南枝。
夜來已報春消息，試問主人知不知。
和十五姪見寄
作者：吳芾
朝代：宋

草廬高卧幾經春，被褐深藏席上珍。
已自閉門甘澹泊，不妨琢句自清新。
我慚老去同流俗，日念歸來作野人。
此後塤箎酬唱罷，因風見寄莫辭頻。
和十五姪韵
作者：吳芾
朝代：宋

無補公家祇主臣，但思高卧故山雲。
宦遊恥蠹太倉粟，歸去貪羹碧澗芹。
喜得醇醪堪飲客，還驚妙句更超羣。
速來共爲梅花醉，趁取枝頭香正芬。
和向巨源冷語·其一
作者：吳芾
朝代：宋

長空一夜飛瑞葉，正是人間苦寒月。
靜坐遥聞修竹折，天慘雲愁風更冽。
喜君試水烹春雪，却笑酒酣長耳熱。
和向巨源冷語·其二
作者：吳芾
朝代：宋

風掃千林無一葉，獨有疏梅浸霜月。
欲御瑶琴愁指折，試酌寒泉驚齒冽。
最愛閉門人卧雪，不作羣兒附炎熱。
和吳致政韵
作者：吳芾
朝代：宋

晚學知誰繼後塵，鄉閭舊仰老成人。
門無車馬何妨靜，室有詩書不厭貧。
閙裏抽身甘寂寞，閒中覓句鬭清新。
杖藜莫惜頻過我，共醉床頭滿榼春。
和周明瞻秋香五首·其一
作者：吳芾
朝代：宋

落葉初辭萬木林，誰將翡翠屑寒金。
朝來散入亭前樹，着處幽香欲滿襟。
和周明瞻秋香五首·其三
作者：吳芾
朝代：宋

惱人風味冠江南，浪蕊浮花總覺凡。
對此自宜文字飲，不須更倩玉纖摻。
和周明瞻秋香五首·其二
作者：吳芾
朝代：宋

月窟仙人冷淡妝，鵞黄衫子翠羅裳。
雖無妖艷誇塵俗，別是人家一種香。
和周明瞻秋香五首·其五
作者：吳芾
朝代：宋

已愛清秋霽景鮮，山明水秀竹娟娟。
更來花下成真賞，頓覺飄飄意欲仙。
和周明瞻秋香五首·其四
作者：吳芾
朝代：宋

山腰水際有餘青，造物多應特稟靈。
桃李無言甘避舍，可憐黄菊强儀刑。
和嚴倅覓碧香
作者：吳芾
朝代：宋

不勞齋戒絕羶葷，聞已潛通妙衆門。
此道能明從古少，今朝正要與君論。
十年未免憂茅塞，一詣終期破棗昏。
縱有香醪堪寄遠，何如相對倒清樽。
和四二姪用林道叟見寄字韵
作者：吳芾
朝代：宋

華髮蕭蕭日夜疏，奔馳不止欲何如。
得拋印綬心方適，歸見湖山氣始舒。
世事轉頭如蝶夢，人生到此似蘧廬。
我今已作終焉計，却悔當年赴鶴書。
和四哥錢塘思歸韵
作者：吳芾
朝代：宋

鬰鬰羈懷久欲東，故園何日割蒿蓬。
可堪世路塵纓縛，却使雲山蕙帳空。
待價深藏非左計，汗顔爲斲豈良工。
須知呂望嚴陵輩，亦是滄浪一釣翁。
和天予二首·其一
作者：吳芾
朝代：宋

自昔常難四者并，一杯相屬意非輕。
祇今欲破愁城去，頼子時來舉酒兵。
和天予二首·其二
作者：吳芾
朝代：宋

吾子才如千里駒，肯同泛泛水中鳬。
乘時早取封侯印，莫憚郊原骨已枯。
和天予即席詠巖桂
作者：吳芾
朝代：宋

衰病無悰日日加，喜君來自帝王家。
素娥正駕一輪玉，老桂方開雙樹花。
置酒雖欣陪重客，侑樽還愧乏名娃。
莫辭今夕如泥醉，須念明朝各一涯。
和天予孺子亭三首·其一
作者：吳芾
朝代：宋

南州高士務躬行，不事王侯祇力耕。
西嶺已如剛節峻，東湖還似古心清。
正慚老拙非良牧，安有仁恩及庶氓。
若也當年能逐迹，他時容或可齊名。
和天予孺子亭三首·其三
作者：吳芾
朝代：宋

我來湖上訪前賢，正值清秋欲暮天。
十頃敗荷欹淺水，千章古木鎖寒煙。
遍尋陳迹俱亡矣，獨立幽亭祇黯然。
清德照人增我愧，暮年獨未返林泉。
和天予孺子亭三首·其二
作者：吳芾
朝代：宋

東漢諸公孰最賢，南州高士獨推先。
蒲輪徒枉當年聘，塵榻從教盡日懸。
吾道固應天未喪，此時爭奈木將顛。
栖栖爾輩成何事，那似清風萬古傳。
和子儀同賞荷花
作者：吳芾
朝代：宋

晚凉領客泛漣漪，境勝形容頗費詩。
人自紅蓮叢裏過，舟從綠柳岸邊移。
興來滯思俄然豁，坐久煩襟頓覺披。
佳客要須拚一醉，莫辜風細月明時。
和子儀送箭筍二首·其一
作者：吳芾
朝代：宋

與君林下久相從，蔬筍由來嗜好同。
不餉腥羶惟餉此，想應知我舊家風。
和子儀送箭筍二首·其二
作者：吳芾
朝代：宋

滿合圓如玉筯勻，一開喜氣頓生春。
非君與我誰知味，俗客惟誇嗜八珍。
和孟世功二首·其一
作者：吳芾
朝代：宋

老大疏慵一腐儒，長年離索與誰俱。
杜門有意修黄老，開卷無心誦典謨。
不是穿林尋鶴鹿，即來臨水伴龜魚。
故人今日如君少，乘興還能過我無。
和孟世功二首·其二
作者：吳芾
朝代：宋

不見風標六歲餘，閒中應是樂琴書。
逢辰自合膺殊選，遯世何妨且隠居。
已愛新詩如沈謝，更聽高論似嚴徐。
時來會有騰驤日，未許傍人笑問疏。
和孟世功秋日吳江見寄
作者：吳芾
朝代：宋

扁舟西去氣凌雲，坐看魚龍躍浪紋。
風起白蘋初日晚，霜彫紅葉欲秋分。
忘機鷗鷺情相狎，入筆江山句不羣。
正恐功名來追逐，烟波深處未留君。
和尹少稷席上韵
作者：吳芾
朝代：宋

每恨千山隔，俄欣一日同。
交遊非比衆，人物少如公。
正欲扶公道，端期振此風。
不須深退避，風雨要帡幪。
和左達功
作者：吳芾
朝代：宋

英豪何事亦顛隮，命分多應與我齊。
尚有他年功業在，未應歸去把鋤犁。
和左達功春日即事二首·其一
作者：吳芾
朝代：宋

世途雖反側，春草自萋迷。
獨樹花仍發，何枝鵲可棲。
犬羊終逐北，貔虎未征西。
回首長安路，茫茫日欲低。
和左達功春日即事二首·其二
作者：吳芾
朝代：宋

春色還如舊，吾生愧此心。
功名嗟晼晚，時序憶追尋。
萬國豺狼滿，重城草木深。
西湖真賞處，空想舊登臨。
和左達功春日見寄二首·其一
作者：吳芾
朝代：宋

良覿彌年阻，相思入夢迷。
性疏仍寡合，世亂且幽棲。
極目蒼山北，傷心白水西。
書空愁坐處，還是暮雲低。
和左達功春日見寄二首·其二
作者：吳芾
朝代：宋

萬方多難日，千里故人心。
酒社知誰在，詩盟阻重尋。
鶑啼空日暮，花落又春深。
我去慚無計，何年許見臨。
和康伯可重陽
作者：吳芾
朝代：宋

過了重陽又一陽，梅開亦擬共壺觴。
病中無復成狂飲，且作前賢醒裏狂。
和張君美韵二首·其一
作者：吳芾
朝代：宋

志大空憂國，途窮欲問天。
功名羞短褐，蹭蹬惜流年。
死友留天末，生涯寄海邊。
相逢是何日，回首重依然。
和張君美韵二首·其二
作者：吳芾
朝代：宋

風塵環四海，烟水繞孤村。
涉世曾無味，思君更斷魂。
區區何面目，苒苒且朝昏。
此意憑誰語，悠然付酒樽。
和志道送行韵
作者：吳芾
朝代：宋

聖君圖治事如何，但見風雲氣象和。
公似一夔奚翅足，我如乘雁豈加多。
西郊索索飄黄葉，南浦鱗鱗起綠波。
今日郵亭休恨別，行看麻制草鑾坡。
和戴解元雄飛瑞香二首·其一
作者：吳芾
朝代：宋

芳心似與春風約，絕艷還宜曉日籠。
雖謝幽人持贈我，對花無奈憶山中。
和戴解元雄飛瑞香二首·其二
作者：吳芾
朝代：宋

碧玉扶疏自可觀，花頭纏錦更團圞。
坐來已覺明人眼，况有幽香馥鼻端。
和方叔載留別
作者：吳芾
朝代：宋

臨別殷勤贈我詩，一披何喜得如之。
怪來筆下能高妙，元是胸中自崛奇。
長恨頃時纔一面，方欣今歲展雙眉。
明年莫負論文約，要向新元副所期。
和方叔載讀小集
作者：吳芾
朝代：宋

江城留滯兩經年，强把詩篇擬昔賢。
豈有高歌翻白雪，祇憑短句問青天。
優人獻伎徒供笑，醜婦添裝豈解妍。
君欲學詩須學古，不應讀此向窗前。
和昝通彥早梅韵
作者：吳芾
朝代：宋

歲歲梅花破臘開，賞花嘗記坐蒼苔。
今年似覺寒猶未，昨夜不知春已回。
喜有暗香供雅客，可無佳句助深杯。
須知不比閑桃李，莫把金刀取次裁。
和曾吉甫九日
作者：吳芾
朝代：宋

龍山陳迹已成灰，尚憶當年戲馬臺。
我幸偶陪黄菊醉，君應亦向白衣來。
風高日朗三秋霽，野曠天清萬象開。
好對良辰成樂事，若爲不飲竟空回。
和曾吉甫四明見寄二首·其一
作者：吳芾
朝代：宋

老矣何堪剖竹符，頻年强出應時須。
腰間謾佩買臣印，月下同遊賀老湖。
白雪已知人寡和，清風還憶醉相扶。
十洲三島登臨處，能記稽山病守無。
和曾吉甫四明見寄二首·其二
作者：吳芾
朝代：宋

風烟浩蕩甬東州，方羨公爲爛漫遊。
豈料連宵垂雨脚，未容杲日出雲頭。
扶藜登眺心應在，隠几吟哦趣更幽。
遥想乍晴須痛賞，詩成還肯寄來不。
和曾吉甫寄韵呈李相之二首·其一
作者：吳芾
朝代：宋

千齡景運適相符，况復才華世所須。
騰蹋自應登館殿，滯留誰謂尚江湖。
從來太瘦緣詩苦，想見閑行信杖扶。
聞道朝來病良愈，高軒還解出門無。
和曾吉甫寄韵呈李相之二首·其二
作者：吳芾
朝代：宋

早已相從海上州，朅來鑑水又同遊。
驅馳官路俱華髮，繾綣交情異白頭。
公即橫翔層漢去，我將歸卧故山幽。
連宵月色如明晝，乘興還能過我不。
和朱世同夜坐待月
作者：吳芾
朝代：宋

新凉初入我庭中，滿座清風孰與同。
已喜故人來聚首，那堪明月更當空。
滿傾濁酒休辭醉，剩作新詩莫諱窮。
屈指如今詩酒社，有誰胸次得如公。
和朱世同夜聞竹聲
作者：吳芾
朝代：宋

醉卧空齋靜絕人，夜闌霜月白紛紛。
寒生枕上渾無夢，聲到窗前疑是君。
玉軫誰家調古曲，鐵衣何處角孤軍。
羨君寫入新詩裏，清壯還應過所聞。
和朱世同見寄
作者：吳芾
朝代：宋

門外青山玉作堆，山前一水更縈回。
歸來雖喜風烟好，老去還驚歲月催。
不見故人增寂寞，尚懷往日共徘徊。
何時軒蓋重相過，伴我花前醉百杯。
和朱世同詠梅
作者：吳芾
朝代：宋

竹籬茅舍舊同居，不見冰姿恰歲餘。
別後有誰親几席，朝來忽喜映階除。
雪中有酒宜相就，月下無人肯自疏。
端與歲寒長有約，不須青帝更吹噓。
和朱世同韵·其一
作者：吳芾
朝代：宋

聊向空山避世喧，數椽茅屋鎖苔錢。
怕逢俗客慵開戶，欣慕前賢願執鞭。
已見二毛真老矣，幸存三徑盍終焉。
細思萬計惟閒好，敢爲浮名誤百年。
和朱世同韵·其三
作者：吳芾
朝代：宋

道義誰人似乃翁，有兒如子豈憂窮。
自應便享千鍾養，不謂今猶四壁空。
好遣江山歸筆下，莫將荆棘置胸中。
詩書儻不辭勤苦，衣繡何難繼祖風。
和朱世同韵·其二
作者：吳芾
朝代：宋

幽棲終日斷經過，坐閲殘編眼欲花。
道在固應甘淡薄，心閒尤覺厭紛華。
正慚我老無佳思，頗羨君詩似作家。
拙惡豈能賡妙句，臨風吟詠祇咨嗟。
和朱世同韵二首·其一
作者：吳芾
朝代：宋

立朝初不愧廷臣，晚節胡爲苦乞身。
自度濟時無遠畧，不如辭祿作閒人。
林間幸已安禪榻，湖上何妨擲釣綸。
若也故人能過我，尚堪共醉甕頭春。
和朱世同韵二首·其二
作者：吳芾
朝代：宋

已歸林下得從容，還喜時和與歲豐。
好景盡歸詩句裏，閒愁俱付酒杯中。
臘殘惟願呈三白，春去從教落萬紅。
親舊自今休問位，只須喚我作吳公。
和朱守有待亭
作者：吳芾
朝代：宋

使君斂惠撫吾鄉，物阜年豐特異常。
已向湖中同衆樂，更來山上發天藏。
登臨緬想高懷適，賦詠懸知雅興長。
獨恨杜門方屏縮，莫窺佳致望餘光。
和朱文卿春雪韵
作者：吳芾
朝代：宋

春來何事尚凝嚴，一夜空庭霰雪兼。
坐久羅衣驚頓薄，更闌杯酒覺頻添。
旋消疏滴簷間雨，更看平堆地上鹽。
誰道東風回暖律，韜霞掩日不容覘。
和朱文卿落解後書懷
作者：吳芾
朝代：宋

先生英氣欲橫秋，唾手功名豈待求。
共指層霄看展翼，誰知平地亦沉舟。
簀中宰相寧嫌辱，胯下將軍未足羞。
有志會須騰踏去，莫將富貴羨王侯。
和朱文卿見贈
作者：吳芾
朝代：宋

簿書終日歎徒勞，俄喜相看有故交。
抱道尚稽懷印綬，安貧還不厭衡茅。
草廬誰識真龍卧，阿閣行看彩鳳巢。
歸去不妨深閉戶，靜聽修竹晚風敲。
和李光祖·其一
作者：吳芾
朝代：宋

英才端合在星躔，不謂淹回閲歲年。
却向山中親白石，更來澗下濯清泉。
高情雖似秋雲淡，麗句還如蜀錦鮮。
怪得了無塵俗氣，家風元是謫來仙。
和李光祖·其三
作者：吳芾
朝代：宋

男子升沉自有時，莫輕感慨歎稽遲。
古來常患才難得，道在寧憂世不知。
會際亨嘉膺晝接，且將粗糲療朝饑。
他年富貴君何慮，造物於人豈有私。
和李光祖·其二
作者：吳芾
朝代：宋

老去深悲寵辱驚，歸來胸次渺寰瀛。
登山臨水隨宜坐，問柳尋花信意行。
境勝已勾詩興動，身閒還引道心生。
親知滿眼如君少，何不時來共一觥。
和李光祖二首·其一
作者：吳芾
朝代：宋

漏殘休更問銅壺，自視平生分已踰。
每歎奔馳非得計，只知靜退是良圖。
耽詩况味今雖在，愛酒情懷近已無。
詔比二疏吾豈敢，或言出處亦相符。
和李光祖二首·其二
作者：吳芾
朝代：宋

天資灑落更瑰奇，何患諸公不己知。
運蹇尚須資汲引，時來寧復藉維持。
家聲况是鈞公裔，文采還高幼婦碑。
大器成時須在晚，如君方壯未爲遲。
和李子儀到山居
作者：吳芾
朝代：宋

接得新詩喜有餘，詩中字字說山居。
固知還舍方爲樂，亦悟浮名總是虛。
無計林間閑放鶴，何時湖上靜觀魚。
我心萬事都無累，祇欠歸來得自如。
和李子儀韵四首·其一
作者：吳芾
朝代：宋

甚矣吾兒病，求安欲籲天。
憂心千里切，喜信一朝傳。
遠勝開金穴，渾如得寶鞭。
若非天相我，今日豈能然。
和李子儀韵四首·其三
作者：吳芾
朝代：宋

我自吾兒病，匆匆去若逃。
天寒霜似雪，山險石如刀。
已得平安信，寧辭往復勞。
故園歸去也，醉裏甚遊遨。
和李子儀韵四首·其二
作者：吳芾
朝代：宋

我已成衰謝，傳家在此兒。
俄然聞感疾，至欲別呼醫。
愁緒渾無奈，憂心祇自知。
如今安樂也，有酒任盈巵。
和李子儀韵四首·其四
作者：吳芾
朝代：宋

夜向茅茨宿，晨興矯首看。
遠山俱有雪，小店更多寒。
客路雖云惡，兒曹幸已安。
不妨頻小憩，時引一杯乾。
和李民載梅花二首·其一
作者：吳芾
朝代：宋

褐衣懷玉未全貧，况有梅花作好春。
麗句與花相映發，總輸天上謫仙人。
和李民載梅花二首·其二
作者：吳芾
朝代：宋

獨坐無聊感歲華，騷人忽寄一枝花。
雖無素手簪羅髻，已覺春生野老家。
和李相之勸農
作者：吳芾
朝代：宋

憂民無語對東君，一雨霶𩃱慰望雲。
宣化但期施實惠，勸耕寧復事虛文。
已看野老扶藜去，應有幽人植杖耘。
千里農桑知帝力，自慚濫把竹符分。
和林大任三首·其一
作者：吳芾
朝代：宋

融融春色滿花源，楊柳陰中繫畫船。
笑逐鼇頭花下去，旌旗夾道鼓淵淵。
和林大任三首·其三
作者：吳芾
朝代：宋

花繞禪房水更深，靜中啼鳥有嘉音。
我來已覺心如水，不用臨流更洗心。
和林大任三首·其二
作者：吳芾
朝代：宋

蘭舟泛泛漾輕風，十里桃花一望中。
疑是餘霞天外落，不應花解滿山紅。
和林大任上許守喜雨
作者：吳芾
朝代：宋

退之訟風伯，風伯罪固彰。
未若旱魃甚，千里塵沙黄。
我欲持斧鉞，尸諸古道傍。
此志竟未就，展轉成悲凉。
使君有妙術，在德非馨香。
神龍不敢卧，感會趨靈場。
霈然下甘雨，天地森開張。
旱魃不待誅，一旦自摧藏。
和林大任勸耕
作者：吳芾
朝代：宋

壯哉溢目還盈耳，千騎出城歌吹起。
野人一覩快爭先，奔走歡呼幾折趾。
往年戎馬偶出郊，田間彌望皆荒茅。
使君篤意勸農課，盡使惰游如所教。
麥欲連雲桑蔽野，此心猶恐孤民社。
要將治績邁龔黄，不但文辭超賈馬。
編民擊壤自欣歡，盡道年來百慮寬。
承流宣化得賢帥，湛恩霑溉何漫漫。
不愧剖符仍受玉，善政已爲千里福。
年豐穀賤復何憂，向也窮民今亦足。
固知博施非屯膏，况能好善如干旄。
賓僚倘有公輔器，寧辭解贈腰間刀。
有客有客歌賢業，詞爛春葩光煒燁。
一時酬唱已清新，四坐朋從更和叶。
酒酣諧笑應云云，元白李杜疑前身。
想當揮毫落紙時，筆端往往俱有神。
我來觸緒未暇給，首覩明珠千百粒。
豁然兩眼頓增明，更覺慢心無自入。
已幸從今日往還，况復賦詩賓客間。
只恐使君丹詔下，擢歸青瑣點朝班。
和林徽之見寄
作者：吳芾
朝代：宋

涉世無堪足亂離，蕭蕭風雨一聲雞。
故人別後乾坤窄，三徑歸來草木迷。
黄鳥翩翻思出谷，老龍頭角尚蟠泥。
一尊濁酒無人共，又是悲吟到日西。
和梁大諫望亭述懷
作者：吳芾
朝代：宋

屢試乘軺與把麾，笑談自可解重圍。
暮年强健人爭羨，平日剛方世所稀。
國步尚艱端有頼，君恩方渥未須歸。
時清益展經綸手，直上巖廊秉政機。
和梁次張得酒之作
作者：吳芾
朝代：宋

在處人爭饋五漿，風標端是紫微郎。
已能遣興追工部，更欲消憂對杜康。
闡教暫煩臨水泮，趨朝行見裛天香。
老夫素乏驚人句，徒歎辭鋒未易當。
和梁次張謝得酒見寄四首·其一
作者：吳芾
朝代：宋

傳得仙家不老方，釀成春色甕頭香。
一樽聊爾資杯酌，爭似相携入醉鄉。